title: Răzvan Raț

text: Romanian maajoukkueessa Raț debytoi vuonna 2002. Hän pelasi Romanian kaikki kolme ottelua EM-kilpailuissa 2008 ja kaksi ottelua EM-kilpailuissa 2016. Hän on pelannut 27. kesäkuuta 2016 mennessä kaikkiaan 113 A-maaottelua, joissa hän on tehnyt kaksi maalia.


title: Imperial Continental Gas Association

text: Imperial Continental Gas Association oli vuonna 1824 perustettu englantilainen yhtiö, joka rakensi kaasulaitoksia ja toimitti kaupunkikaasua useassa mannereurooppalaisessa kaupungissa. Yhtiön kaasulaitokset toimivat mm. Antwerpenissä, Brysselissä, Berlinissä, Wienissä. ja Hannoverissa. Yhtiön perusti tykistöraketin keksijä, kenraalimajuri Sir William Congreve, rahoittajiin kuului myös Moses Montefiore, jonka avioliiton kautta syntynyt sukulaisuussuhde Rothschildeihin oli tuonut merkittävää varallisuutta. Yhtiön johtajiin kuului myös John Frederic Daniell, joka kierteli Euroopan kaupunkeja markkinoimassa kaasuvalaistusta.


title: Imperial Continental Gas Association

text: Vuonna 1824 yhtiö tarjoutui rakentamaan kaasulaitoksen Tukholmaan. Vuonna 1825 yhtiö osti yksinoikeuden valaista Pariisia – myyjänä oli Lontoon Pall Mall-kadulle vuonna 1807 ensimmäisen kaasuvalaistuksen asentanut kaasuvalaistuksen kehittäjältä Frederick Albert Winsorilta Yhtiön 1827 Rotterdamiin avaama laitos oli ensimmäinen, joka tuotti kaupunkikaasua kivihiilestä. Berliinissä yhtiön konsessio eli monopoli jatkui vuoteen 1847 saakka. Wienissä yhtiön yksinoikeus päättyi 31 lokakuuta 1899. Vuosisadan vaihteessa yhtiöllä oli lähes 8000 työntekijää ja kaasulaitokset kymmenessä suuressa ja 29 pienemmässä kaupungissa. Kotimaassaan Englannissa yhtiö ei koskaan harjoittanut liiketoimintaa.


title: Imperial Continental Gas Association

text:
Yhtiö oli yksi sadasta alkuperäisestä osakkesta vuonna 1984 aloitetussa FTSE 100 indeksissä.
Vuonna 1986 Barclayn veljesten hallitsema "Gulf Resources and Chemical Corporation" teki 1,07 miljardin dollarin ostotarjouksen yhtiöstä. Valtausyritys ei onnistunut, mutta johti lopulta yhtiön pilkkomiseen osiin.


title: Imperial Continental Gas Association

text:
Yhtiön vuonna 1929 perustettu tytäryhtiö, Distrigas, toimii edelleen Belgiassa.
Samoin, yhtiön vuonna 1935 perustettu tytäryhtiö, Calor, myy edelleen nestekaasua Yhdistyneissä Kuningaskunnissa.


title: Imperial Continental Gas Association

text: Yhtiön asiakirjat vuosilta 1824-1976 on talletettu "Guildhall Library"-kirjastoon Lontoossa.


title: Imperial Continental Gas Association

text: Maakaasun korvattua hiilikaasun kaupunkien kaasuverkoissa, ovat monet yhtiön omistamat tai rakennuttamat kaasuntuotantolaitokset jääneet tarpeettomiksi. Amsterdamissa Westergasfabriek on muutettu puistoksi. Wienin maamerkit, asuintaloiksi muutetut kaasukellot eivät ole Continental Gasin rakentamia, vaan kaupungin kiireellä pystyttämiä, kaasunjakelun siirryttyä yhtiöltä kunnalliselle kaasulaitokselle.


title: Breinigerberg

text: Breinigerberg on kylä ja kaupunginosa Stolbergin kaupungissa. Siellä on noin 971 asukasta ja se sijaitsee Saksan länsiosassa, aivan Belgian ja Alankomaiden rajan tuntumassa. Se kuuluu Nordrhein-Westfalenin osavaltioon. Se sijaitsee Aachenin, Eschweilerin ja Kölnin kaupunkien välissä.


title: Breinigerberg

text: Kylä on pinta-alaltaan 4 neliökilometrin suuruinen.


title: Veli Tuck

text: Veli Tuck tai Munkki Tuck () on henkilö Robin Hoodista kertovissa tarinoissa. Hän on yksi iloisista veikoista, Robin Hoodin johtamista lainsuojattomista. Tuck on pulska ja ovela, hyvästä ruoasta ja juomasta pitävä joviaali hahmo. Tuck ei esiinny varhaisimmissa Robin Hood -balladeissa, mutta on sittemmin tullut yhdeksi tarinoiden suosituimmista henkilöistä.


title: Connie Willis

text: Constance Elaine Trimmer "Connie" Willis (s. 31. joulukuuta 1945) on yhdysvaltalainen tieteiskirjailija, jolle on myönnetty yhdeksän Hugo- ja kuusi Nebula-palkintoa. Hän syntyi Denverissä, Coloradossa, ja meni vuonna 1967 naimisiin fyysikko Courtney Willisin kanssa. Hänellä on yksi tytär, Cordelia.


title: Connie Willis

text: Willis julkaisi ensimmäisen novellinsa vuonna 1971 ja esikoisromaaninsa 1982. Willisin novelli ”Palovartija” voitti sekä Hugon että Nebulan vuonna 1982. Vuodesta 1982 on ollut päätoiminen kirjailija. Hän on julkaissut erityisen runsaasti novelleja, ja ne ovat saaneet useita palkintoja. Hänet on nimetty yhdeksi tieteiskirjallisuuden Grand Mastereista.


title: Connie Willis

text: "Lincoln's Dreams" (1987) toi hänelle John W. Campbellin muistopalkinnon. "Tuomiopäivän kirja" (1992) kertoo tulevaisuuden historianopiskelijasta, joka matkustaa ajassa keskiajan Oxfordiin. Romaani voitti sekä Hugo- että Nebula-palkinnon.


title: Angelo Sormani

text: Angelo Benedicto Miguel Sormani (s. 3. kesäkuuta 1939 Jaú, Brasilia) on brasilialaissyntyinen entinen italialainen jalkapalloilija.


title: Angelo Sormani

text:
Sormani pelasi juniorivuotensa brasilialaisessa FC Santosissa, jossa hänelle ei kuitenkaan kertynyt yhtään peliaikaa. Vuonna 1961 hän muutti Italiaan ja sai Italian kansalaisuuden. Siellä hän edusti A.C. Mantovaa, AS Romaa, UC Sampdoriaa, A.C. Milania, S.S.C. Napolia, ja Vicenza Calciota.
Maajoukkueessa Sormani pelasi urallaan seitsemän ottelua ja teki kolme maalia. Hän kuului Italian joukkueeseen vuoden 1962 MM-kilpailuissa.


title: Guilty (albumi)

text: GUILTY on Ayumi Hamasakin yhdestoista studioalbumi, joka julkaistiin 1. tammikuuta 2008.


title: Guilty (albumi)

text: Albumista on julkaistu kaksi eri versiota: pelkän CD:n sekä CD:n ja DVD:n sisältävät versiot. Molempien versioiden CD:n kappaleet ovat samat, mutta jälkimmäisessä versiossa on mukana myös DVD, joka sisältää musiikkivideoita sekä "näin tehtiin" -videoita albumin kappaleista. Myös versioiden kansikuvat eroavat toisistaan.


title: Guilty (albumi)

text: Albumilta on julkaistu singlet "Glitter/fated", "talkin' 2 myself" ja "Together When...", joista viimeinen julkaistiin vain digitaalisessa muodossa.


title: Guilty (albumi)

text: Albumi on Hamasakin ensimmäinen albumi, joka ei saavuttanut Oriconin listalla ykkössijaa.


title: Samantha Eggar

text: Samantha Eggar (s. 5. maaliskuuta 1939) on brittiläinen näyttelijä. Hän syntyi Lontoon Hampsteadissa ja teki elokuvadebyyttinsä vuonna 1962.


title: Samantha Eggar

text: Eggar oli vuonna 1965 ehdolla parhaan naispääosan Oscar-palkinnon saajaksi roolistaan elokuvassa "Neitoperho", ja hänelle myönnettiin siitä roolista samana vuonna parhaan naisnäyttelijän palkinto Cannesin elokuvajuhlilla ja vuonna 1966 Golden Globe.


title: Samantha Eggar

text: Eggar oli vuosina 1964–1971 naimisissa Tom Sternin kanssa. Hänellä on poika Nicholas Stern ja tytär Jenna Stern. Hän on tullut tunnetuksi pääasiassa elokuvarooleillaan, mutta hänellä on ollut pieniä osia myös useissa televisiosarjoissa. Ennen elokuvaa hän näytteli teatteriproduktioissa.


title: Terence Stamp

text: Terence Henry Stamp (s. 22. heinäkuuta 1938 Lontoo) on brittiläinen näyttelijä. Hän on saanut lupaavimman tulokkaan Golden Globen (1963) ja Cannesin parhaan miesnäyttelijän palkinnon (1965). Hän on ollut myös Oscar-ehdokkaana ja kahdesti Bafta-ehdokkaana.


title: Terence Stamp

text: Stamp syntyi Lontoossa vanhempiensa viidestä lapsesta vanhimpana. Elokuvien lisäksi hän on tehnyt äänirooleja televisiosarjoihin ja videopeleihin, kuten "Static Shock", "Smallville" ja "Halo 3".


title: Terence Stamp

text: Hänen veljensä Chris Stamp on psykodraamaterapeutti ja on aiemmin ollut manageri ja tuottaja, jonka tukemana The Who -yhtye nousi maailmanmaineeseen.


title: Gene Sarazen

text: Gene Sarazen (s. "Eugenio Saraceni"; 27. helmikuuta 1902 – 13. toukokuuta 1999) oli yhdysvaltalainen golfaaja. Hän voitti uransa aikana kaikki neljä major-turnausta: U.S. Openin (1922, 1932), PGA Championshipin (1922, 1923 ja 1933), British Openin (1932) ja The Masters Tournamentin (1935). Samaan on päässyt Sarazenin lisäksi vain neljä golfaajaa.


title: Gene Sarazen

text: Sarazen pääsi World Golf Hall of Fameen vuonna 1974, ja vuonna 2000 hänet nimettiin "Golf Digest" -lehdessä lajin kaikkien aikojen 11. suurimmaksi pelaajaksi.


title: Gene Sarazen

text: Sarazenille myönnettiin Bob Jones Award (1992) ja PGA Tour Lifetime Achievement Award (1996). Hän kuoli Floridassa 97-vuotiaana.


title: Iso ”Kynä” Lindholm

text: Iso "Kynä" Lindholm on Dave Lindholmin debyyttialbumi sooloartistina. Se julkaistiin alkukesällä 1972. Levyn suurimmaksi hitiksi nousi "Minun nimi on nimessun".


title: Iso ”Kynä” Lindholm

text: Lindholmin taiteilijanimi oli tuolloin "Great Pen Lee" ja se suomennettiin "Isokynäksi", mutta nimen erikseen kirjoittaminen kannessa oli levy-yhtiö Love Recordsin sihteerin virhe.


title: Vr5

text: Vr5 (aiemmin Vr4) on suomalainen järjestelyhöyryveturi.


title: Vr5

text: Veturit rakennettiin Yhdysvalloissa vuonna 1944 sota-apuna Neuvostoliitolle; vetureita jäi toimittamatta runsaasti, koska venäläiset tekivät reklamaation jo toimitetuista. Tästä nousi niin kova kiista, että toimitukset loppuivat.


title: Vr5

text: Vuonna 1945 vetureita tarjottiin Suomelle, koska Suomessa oli niille sopiva raideleveys. Vetureita ostettiin 21 kappaletta romuraudan hinnalla; lisäksi yksi saatiin nimellisellä 500 dollarin hinnalla varaosiksi – joskin sekin lopulta päätettiin ottaa peruskorjaukseen ja liikenteeseen kun varaosat pystyttiinkin tekemään Suomessa.


title: Vr5

text: Mormack Linesin rahtilaivat, suurimmat siihen asti Suomessa käyneet, toivat veturit Turkuun vuoden 1945 aikana. Täällä veturi sai tyyppimerkinnän Vr4.Veturiin vaihdettiin jo Turussa alkuperäisen keskuspuskimen tilalle suomalaiset sivupuskimet ja koukkukytkin. Lisäksi ylävalonheittimet poistettiin ja vesitankkeihin asennettiin uudet täyttöaukot noin puoliväliin; tämä vm. siksi että veturin noin 20 tonnin akselipainoa saataisiin pienennettyä.


title: Vr5

text: Veturi osoittautui voimakkaaksi ja tehokkailla jarruilla varustetuksi; satulatankki tosin rajoitti näkyvyyttä eteenpäin, ohjaimet olivat väärin suunniteltuja ja veturi yleensäkin herkkä suistumaan kiskoilta. Se saikin radanrikkojan maineen. Lisäksi kattila oli märkähöyrytyyppinen. Veturia kutsuttiin nimellä "Mulli" tai "Mullikuhnuri".


title: Vr5

text: Veturi oli herkkä suistumaan kiskoilta eritoten vaihteissa. Osa harmeista aiheutui siitä, että veturin tehonsäätölaite toimi kankiohjauksella, joka oli äkkinäinen kokemattomalle kuljettajalle. Lisäksi tehokas höyryjarru oli toiminnaltaan äkkinäinen: se löi pyörät herkästi lukkoon mistä seurasi loveutumisia. Vveturit päätettiin jo varsin varhain lähettää peruskorjaukseen.Veturit muutettiin tulistajatyyppisiksi uusimalla kattilat; satulatankki riisuttiin ja tilalle rakennettiin uusi vesi- ja polttoainetila veturin takaosaan; sen alle sijoitettiin Adam-juoksuakseli. Samoin hytti ja ohjaimet uusittiin; tehonsäätölaite muutettiin toimimaan ruuviohjauksella ja höyryjarru muutettiin tarkkakäyttöisemmäksi paineilmajarruksi.


title: Vr5

text: Ainoa seikka josta erityisesti lämmittäjät eivät pitäneet oli se että kustannussyistä ei tulipesää luukkuineen uusittu: veturissa ei ollut koskaan ns. tallausventtiilillä varustettua paineilmakäyttöistä sivuille avautuvaa luukkua kuten useimmissa muissa vaan käsin avattava, sivulle kääntyvä ”kakluuninluukku”, joka kaiken lisäksi oli matala ja alas sijoitettu mistä lämmittäjille aiheutui hyvin helposti selkävaivoja kumarassa asennossa työskentelystä. Veturityyppiä käytettiin koko sen olemassaolon ajan yksinomaan hiilillä, eikä siihen edes harkittu asennettavan halkoturbiinia.


title: Vr5

text: Muuten remontti oli onnistunut ja uusitusta veturityypistä tulikin nyt jotain aivan muuta kuin aiempi, ja siitä tuli erittäin suosittu. Uudeksi lempinimeksi tulikin nyt "Kalkkuna".


title: Vr5

text: Erityisesti laskumäkityössä siitä tuli pidetty; aluksi sitä käytettiin apuveturina noutamaan väärille raiteille eksyneet vaunut, mutta sittemmin, kun vetureita valmistui lisää peruskorjauksesta, niitä alettiin käyttää myös laskumäkivetureina; tällöin ne olivat yleensä kaksinvedossa.


title: Vr5

text: Jopa varaosiksi ostettu veturi 1423 todettiin edullisemmaksi kunnostaa; se teki pääosan työstään Kontiomäen päivystäjäveturina. Tässä veturissa oli ainoana myös ylävalonheittimet.


title: Vr5

text: Vr5-vetureissa kokeiltiin ensi kerran myös radiopuhelinta; joka veturilla oli oma taajuutensa. Kokeilu ei onnistunut, koska kuljettajat yleensä sulkivat radion: sen käyttö vaati turbogeneraattorin päällä pitämistä ja heidän mielestään hiilen haaskausta, kun yleensä generaattoria tarvittiin vain valoihin. Tosiasiallisen syyn väitetään olleen se, että toimivalla radiolla varustettu veturi joutui muita enemmän töihin.


title: Vr5

text: Vasta dieselvetureissa moinen tekosyy katosi ja radiot tekivät läpimurtonsa.


title: Vr5

text: Vr5-veturit olivat liikenteessä aina vuoteen 1972 asti, jolloin ne poistettiin.


title: Vr5

text: Yksi veturi, numero 1422, on säilynyt Haapamäen höyryveturipuistossa.


title: Sirkus (albumi)

text: Sirkus on Dave Lindholmin toinen sooloalbumi. Se julkaistiin keväällä 1973. Tässä vaiheessa Lindholm käytti taiteilijanimeä "Isokynä Lindholm". Albumi on yksi Lindholmin tuotannon ja koko suomirockin merkittävimmistä albumeista.


title: Dolorex-juttu

text: Dolorex-juttu oli Dolorex-nimisen lääkkeen ympärille 1980-luvun alussa kietoutunut rikosvyyhti. Dolorex oli voimakas, morfiinin tapainen kipulääke, joka oli tarkoitettu käytettäväksi tabletteina tuskien lievittämiseen kuolevien syöpäpotilaiden saattohoidossa. Dolorex-jutussa lääkettä oli käytetty huumausaineena ja sitä oli välitetty pimeille markkinoille. Huumeriippuvuuden aiheutti Dolorexin sisältämä metadoni. Narkomaanit eivät käyttäneet Dolorexia tabletteina, vaan valmistivat siitä metadoniliuosta, jota he ruiskuttivat suoneen. Vaikutuksiltaan aine muistutti morfiinia tai jopa heroiinia.


title: Dolorex-juttu

text: Dolorex-juttu tuli julkisuuteen maaliskuussa 1980. Jo edellisenä vuonna poliisi ja apteekit olivat kiinnittäneet huomiota siihen, että Dolorex-tabletteja liikkui katukaupassa valtavia määriä - näin siitä huolimatta, että Dolorexin käyttöä valvottiin tiukasti. Huumepoliisi otti kiinni päätekijöiksi epäillyn helsinkiläisen eläkeläispariskunnan, 54-vuotiaan miehen ja 57-vuotiaan naisen. Kun poliisi pyrki saamaan selville, mistä valtava Dolorex-tablettien määrä oli peräisin, ilmeni, että useat lääkärit olivat kirjoittaneet Dolorex-reseptejä tuhansille henkilöille. Lääkkeitä ei ollut alun perinkään tarkoitettu vieroitushoitoon, vaan huumeeksi. Oikeudenkäynnissä lääkärit väittivät kuitenkin olleensa tietämättömiä Dolorexin joutumisesta huumemarkkinoille.


title: Dolorex-juttu

text: Dolorex-jutun ympärillä oli pyörinyt suuria rahasummia, tabletteja oli käytetty jopa maksuvälineinä. Yhden tabletin hinta katukaupassa oli 25–35 markkaa. Syytteeseen asetettiin kaikkiaan 10 lääkäriä ja 31 välittäjää. Välittäjistä suurin osa oli huumeiden käyttäjiä. Jutun syyttäjänä toimi Helsingin kaupunginviskaali Ritva Santavuori.


title: Dolorex-juttu

text: Apteekkarit olivat epäilleet, ettei heillä ollut oikeutta välittää Dolorexia aidoista lääkemääräyksistä huolimatta. He olivat tiedustelleet menettelyohjeita lääkintöhallituksesta, mutta sieltä ei ollut vastattu heidän tiedusteluihinsa. Jutun tutkinnan aikana apteekkarit auttoivat viranomaisia oma-aloitteisesti.


title: Dolorex-juttu

text: Oikeus antoi päätöksensä 25. helmikuuta 1981. Päätekijöinä ollut eläkeläispariskunta tuomittiin jatketusta törkeästä huumausainerikoksesta ja varastetun tavaran kätkemisestä kahdeksi vuodeksi ja kahdeksi kuukaudeksi vankeuteen. Juttuun sekaantunut toinen eläkeläismies tuomittiin huumausainerikoksesta yhdeksi vuodeksi ja neljäksi kuukaudeksi sekä toinen eläkeläisnainen yhdeksi vuodeksi ja kolmeksi kuukaudeksi vankeuteen. Lääkäreistä kolme tuomittiin ehdollisiin vankeusrangaistuksiin, kaksi sakkoihin ja yksi jätettiin rikoksen vähäpätöisyyden vuoksi tuomitsematta.


title: Michael Jelenic

text: Michael Jelenic on yhdysvaltalainen televisiokäsikirjoittaja, joka sai Batmanin myötä Daytime Emmy -ehdokkuuden vuonna 2007.


title: Mosedal

text: Mosedal on Närpiön kaupungin pääasiallinen jalkapallon ja yleisurheilun kilpailujen näyttämö. Se on jalkapalloseura Närpes Kraftin kotikenttä.


title: Mosedal

text: Mosedalin kenttä valmistui 1981 ja katsomolehterin rakennustyöt saatiin päätökseensä 1988. Katetussa katsomossa on tilaa noin 2000 katsojalle.


title: Anthology 3

text: Anthology 3 on The Beatles -yhtyeen kokoelma-albumi, joka kuuluu "The Beatles Anthology" -sarjaan. "Anthology 3" sisältää harvinaisuuksia ja vaihtoehtoisia ottoja yhtyeen kahden viimeisen vuoden ajalta eli "The Beatles" -albumin ensimmäisistä levytyssessioista "Let It Be"- ja "Abbey Road" -albumeiden levytyssessioihin. Albumi sisältää 50 kappaletta kahdella CD:llä.


title: Renault Fuego

text: Renault Fuego on Renault’n vuosina 1980–1992 valmistama nelipaikkainen, kolmiovinen hatchback-korinen urheiluauto.


title: Renault Fuego

text: Fuego perustui pitkälti Renault 18 -malliin, jakaen saman pohjalevyn, voimansiirron ja muita osia. Myöhemmin Fuegon kojelauta lisättiin faceliftin yhteydessä R18-malliin. Euroopassa valmistus jatkui vuoteen 1986 (vuoteen 1985 Ranskassa ja vuoteen 1986 Espanjassa), mutta Argentiinan Renault valmisti ”Fuego GTA Max” -mallia vuoteen 1992 saakka. Sitä myytiin Yhdysvalloissa AMC:n jälleenmyyjäketjun kautta vuodesta 1982 vuoteen 1985. Se korvasi 1970-luvun Renault 15 ja 17 -coupét.


title: Renault Fuego

text: Fuego oli ensimmäinen sarjavalmistettu nelipaikkainen coupé, joka oli suunniteltu tuulitunnelissa, ja tuloksena tästä sen ilmanvastus oli matala 0,32–0,35. Vuodesta 1983 lähtien autoon oli saatavilla myös kauko-ohjattu avaimeton keskuslukitus, joka tuli myöhemmin moniin Renault-malleihin.


title: Renault Safrane

text: Renault Safrane on Renault’n vuosina 1992–2000 valmistama edustusluokan henkilöauto. Se korvasi Renault 25 -mallin, ja oli edeltäjänsä tavoin viisiovinen hatchback. Koko elämänkaarensa ajan se oli kallein ja ylellisin myynnissä ollut Renault. Sen korvasi Vel Satis, ja osittain myös lyhyen aikaa valmistettu kaksiovinen Avantime. Renault otti Safrane-nimen uudelleen käyttöön Persianlahden maissa vuonna 2008. Uusi Safrane on uudelleennimetty Samsung SM7, ja se valmistetaan Samsungin tehtailla Etelä-Koreassa. Uutta Safranea ei tuoda ollenkaan Eurooppaan.


title: Forest Law

text: Forest Law on kuvitteellinen "Tekken"-pelisarjassa. Hän esiintyy peleissä "Tekken 3", "Tekken Tag Tournament", "Tekken Advance" ja "Tekken Tag Tournament 2". Law on Marshall Law’n poika.


title: Forest Law

text: Viidennessä Tekkenin osassa Forest Law ei ole pelattava hahmo, mutta Marshall Law’n tarinassa kerrotaan, että Forest oli loukkaantunut onnettomuudessa. "Tekken 6":ssa pelissä Forest Lawin voi nähdä Rustic Asia -taisteluareenalla.


title: Eagle Premier

text: Eagle Premier oli AMC:n ja Renault'n yhteistyössä kehittämä automalli. Sen nimeksi piti tulla Renault Premier, mutta Chryslerin ottaessa AMC:n haltuunsa vuonna 1987 sen merkiksi tuli Eagle. Sitä myytiin vuosina 1988-1992. Sitä myytiin myös Dodge Monaco-nimellä vuodet 1990-1992.


title: Renault Torino

text: Renault Torino on Industrias Kaiser Argentinan (IKA) yhteistyössä AMC:n kanssa vuosina 1966–1981 valmistama automalli. Renault osti IKA:n vuonna 1975. Torinoa valmistettiin AMC:n pohjalevylle kaksiovisena coupéna ja neliovisena sedanina.


title: Love (The Beatles)

text: Love on The Beatles-yhtyeen kokoelma-albumi, joka julkaistiin marraskuussa 2006. Albumi sisältää 26 yhtyeen hittiä ja suurin osa sen kappaleista on John Lennonin ja Paul McCartneyn työstämiä.


title: Love (The Beatles)

text: Albumin tuotantoon on osallistunut George Martinin lisäksi myös hänen poikansa Giles Martin. Albumi on itse asiassa tuotettu Cirque du Soleil'n samannimistä esitystä varten. Uudelleensovitetut kappaleet toimivat esityksen tarinan pohjana ja taustamusiikkina.


title: Love (The Beatles)

text: Kaikki kappaleet Lennon/McCartney jollei toisin ilmoitettu.


title: Putoamakello

text:
Putoamakello oli suomalaisissa panssarilaivoissa käytetty tulenjohtolaite.
Laite oli sijoitettu tulenjohtokeskukseen. Päätykistöä käytettäessä siihen syötettiin tiedot tulevasta ammunnasta, ja tykin lauetessa kello käynnistyi. Kolme sekuntia ennen laskettua ammuksen lentoajan päättymistä kello alkoi soida ja se päättyi kranaattien olettuna iskuhetkenä, jolloin kyettiin erottamaan omien ammusten iskemät muiden ampumista kranaateista. Kellon näytön kaksoiskappale oli myös märssyyn sijoitetussa raskaan tykistön tulenjohdossa.


title: Sekalaisen illan sekalaiset sekoittelut

text: Sekalaisen illan sekalaiset sekoittelut on vuonna 1992 julkaistu Sepi Kumpulaisen albumi.


title: Renault Rodeo

text:
Renault Rodeo oli sarja avomallisia maastokäyttöön tarkoitettuja autoja, joita ACL (Ateliers de Construction du Livradois, myöhemmin Teilhol) valmisti Renault'lle vuosina 1970-1987. Rodeota tehtiin yhteensä kolme sukupolvea.
Auton nimi oli aluksi ACL Rodeo ja nimeksi vaihtui Renault Rodeo heinäkuussa 1976. Auto oli etuvetoinen mutta siihen saattoi tilata myös Sinparin valmistaman nelivetojärjestelmän.


title: Renault Rodeo

text: Alkuperäinen Rodeo 4 perustui Renault 4:n pakettiautoversioon, ja siinä oli 845 kuutiosenttimetrin moottori.


title: Renault Rodeo

text: Vuonna 1972 esiteltiin toinen malli, nimeltään Rodeo 6. Se perustui edelleen Renault 4:n pakettiautoversioon, mutta siinä oli nyt Renault 6:n 1108 cm³ moottori. Vuonna 1979, Rodeo 6-mallia paranneltiin ja siihen tuli Renault 5:n 1289 cm³ moottori. Rodeo 4- ja Rodeo 6-malleja myytiin rinnakkain vuosina 1972-1981.


title: Renault Rodeo

text: Pienemmällä ja täysin uudella korilla varustettu uusi malli korvasi Rodeo 4- ja 6-mallit vuonna 1981, uuden mallin nimi oli yksinkertaisesti Rodeo. Nelivetoista, Rodeo Hoggar-nimistä mallia valmistettiin rajoitettu sarja vuonna 1984.


title: Renault Rodeo

text: Rodeo-nimeä käytti myös Argentiinan Renault nimetäkseen paikallista versiota ensimmäisen sukupolven Renault Trafic-pakettiautosta.


title: Työsuojeluhallitus

text: Työsuojeluhallitus oli vuosina 1973 – 1993 Tampereella toiminut, aluksi sosiaali- ja terveysministeriön ja sittemmin työministeriön alainen keskusvirasto, jonka tehtävänä oli johtaa, valvoa ja hoitaa työsuojeluhallintoa. Työsuojeluhallituksen lakkauttamisen yhteydessä sen tehtävät siirrettiin työministeriön alaisiin työsuojelupiirien työsuojelutoimistoihin. Vuonna 1997 työsuojelu siirrettiin jälleen sosiaali- ja terveysministeriön alaisuuteen. Työsuojeluhallituksen pääjohtajana toimi koko viraston toimikauden, entinen Suomen kunnallisten työntekijäin ja viranhaltijain liiton puheenjohtaja, Jaakko Riikonen (1930 - 2006)


title: Työsuojeluhallitus

text: Työsuojeluhallituksessa oli neljä osastoa:Toimintaa johti seitsemän jäsenen johtokunta. Johtokuntaan kuului pääjohtajan ja ministeriön virkamiehen lisäksi ammattiyhdistysliikkeen edustajat.


title: Työsuojeluhallitus

text: Työsuojeluhallituksella ja vuonna 1974 voimaan astuneella Työsuojelun valvontalailla on ollut keskeinen merkitys suomalaiselle työsuojelulle. Aikaisemmasta ammattientarkastajiin perustuneesta järjestelmästä luovuttiin ja Työsuojeluhallituksesta tuli työsuojelun keskeinen valvova viranomainen. Työsuojeluhallinnon tukena toimivat keskusviraston kanssa samanaikaisesti perustetut, silloisen lääninjaon mukaiset työsuojelupiirit. Laki mahdollisti työpaikkatason työsuojeluorganisaatiot, työsuojeluvaltuutetut ja työsuojelupäälliköt. Suomen ajauduttua lamaan 1990-luvun taitteessa, irtisanomiset, konkurssit ja muut työnsaantiin liittyneet huolenaiheet antoivat aivan uutta sisältöä termille työturvallisuus.


title: Työsuojeluhallitus

text: Vuosien varrella, aluksi hyvin tärkeänä pidetyn Työsuojeluhallituksen rooli väheni. Kun kaikki yhteistyötahot olivat Helsingissä, jäi virasto vähitellen enemmän tai vähemmän sivuun asioista. Myös pääjohtajan työ siirtyi yhä enemmän Tampereelta Helsingin sivupisteeseen.


title: Työsuojeluhallitus

text: Työsuojeluhallitus lakkautettiin maaliskuussa 1993 ja sen toiminnot siirrettiin työministeriöön ja työsuojelupiirien työsuojelutoimistoihin ja sittemmin sosiaali- ja terveysministeriöön.


title: Stefan Müller

text: Stefan Müller (s. 20. syyskuuta 1979) on sveitsiläinen keihäänheittäjä.


title: Stefan Müller

text: Müller sijoittui EM-kilpailuissa 2006 seitsemänneksi ja voitti pronssia universiadeissa 2005. Hän jäi MM-kilpailuissa karsintaan Helsingissä 2005, Osakassa 2007 ja Berliinissä 2009. Sveitsin mestaruuden hän voitti vuosina 2003, 2004, 2006, 2009 ja 2011.


title: Stefan Müller

text: Müller pitää Sveitsin keihäänheittoennätystä hallussaan tuloksella 82,07 m, jonka hän heitti 16. syyskuuta 2006 Bernissä.


title: Renault Avantime

text: Renault Avantime on Renault’n vuosina 2001–2003 valmistama automalli. Se oli muotoiltu poikkeuksellisen rohkeasti ja radikaalisti, ja mallia oli vaikea luokitella mihinkään tiettyyn autoluokkaan. Avantime myi erittäin huonosti ja sen valmistus lopetettiin vain kahden vuoden tuotannon jälkeen. Yhteensä 4 661 autoyksilöä ehti valmistua. Suomeen Avantimea ei koskaan tuotu. Osittain samaan tekniikkaan perustuva viisovinen Vel Satis pysyi kuitenkin tuotannossa.


title: Renault Avantime

text: Avantimen moottori oli 3,0-litrainen.


title: Como (lehti)

text: Como on suomalainen verkkojulkaisu, joka käsittelee elokuvia, musiikkia, pelejä ja satunnaisesti myös muita viihteen ja vapaa-ajan aloja. Aiemmin se oli myös paperilehti, vuosina 2002–2013 julkaistu maksuton noutolehti, jota sai jakelutelineistä kautta Suomen muun muassa elokuvateattereista ja videovuokraamoista. Como oli pienikokoinen ja aikakauslehtimuotoinen värillinen julkaisu, josta löytyivät uudet elokuvien ensi-illat, dvd-julkaisut, levyuutuudet ja artikkeleja viihteen tekijöistä.


title: Como (lehti)

text: Lehteä julkaisi ja portaalia ylläpitää kustannusyhtiö Pop Media Oy.


title: Ask the Dust

text: Ask the Dust on Robert Townen ohjaama ja käsikirjoittama vuonna 2006 ensi-iltansa saanut elokuva, joka perustuu John Fanten samannimiseen romaaniin (Nimi suomeksi tarkoittaa: 'Kysy pölyltä'). Elokuvan pääosissa näyttelevät Colin Farrell ja Salma Hayek.


title: Ask the Dust

text: "Ask the Dust" sijoittuu 1930-luvun laman aikaiseen Los Angelesiin. Farrell näyttelee kirjailijan uraa aloittelevaa Arturo Bandinia, joka kahvilassa pistäytyessään tutustuu meksikolaistarjoilija Camilla Lópeziin (Hayek). Heidän suhteensa kehittyy vähitellen rakkaudeksi, joka saa kuitenkin surullisen lopun Camillan kuollessa lähes välittömästi sen jälkeen, kun hän on vastannut myöntävästi Arturon kosintaan.


title: Ahmed III

text: Ahmed III, myös Aḥmad III (30. joulukuuta 1673 – 1. heinäkuuta 1736) oli Osmanien valtakunnan 23. sulttaani. Hän hallitsi valtakuntaa 27 vuotta 1703–1730. Hän oli sulttaani Mehmed IV:n ja hänen vaimonsa "Valide Sultan" Emetullah Rabia Gülnûş Sultanin toinen poika. Ajanjaksoa vuonna 1718 solmitusta Passarowitzin rauhasta vuoteen 1730, jolloin Ahmed III luopui vallasta, kutsutaan nimellä "Tulppaanikausi" (). Tuona aikana Osmanien valtakuntaa hallitsi käytännössä hänen vävypoikansa suurvisiiri Nevşehirli Damat İbrahim pašša vaimonsa Hatice Sultanin kanssa.


title: Ahmed III

text: Ahmedin veli Mustafa II (s. 1664) hallitsi Osmanien valtakuntaa vuodesta 1695 joulukuuhun 1703, jolloin hän joutui eroamaan Edirnen tapauksena tunnetun janitsaarien kapinan seurauksena. Ahmed nousi hänen tilalleen. Mustafa, joka oli pyrkinyt palauttamaan kuningashuoneen vallan ja rajoittamaan janitsaarien valtaa, kuoli Topkapin palatsissa vuoden 1703 viimeisenä päivänä.


title: Ahmed III

text: Pian valtaannousunsa jälkeen Ahmed III aloitti toimet kuningashuoneen suojelemiseksi sotilaiden valtaa vastaan. Seuraavana vuonna joukko kapinan johtohenkilöitä erotettiin viroistaan sekä heitä myös teloitettiin. Jotkut heistä katosivat, joko salamurhan tai oman pakopäätöksen seurauksena. Janitsaarilaitoksen vallan rajoittamisen lisäksi Ahmed korvasi palatsin bostancı-vartioston 700 jäsentä devshirmestä värvätyillä miehillä.


title: Ahmed III

text: Ahmed III:n haasteiksi muodostuivat kuningashuoneen vallan vakauttaminen ja sen suojeleminen valtakunnan sisäisiltä voimilta. Valtakautensa alkupuolella hänellä oli vaikeuksia löytää pätevää pääministeriä hallinnolliseksi avuksi; Ennen 1718 alkanutta tulppaanikautta ja Nevşehirli Damat İbrahim Paššaa valtakunnan suurvisiirinä ehti toimia 11 miestä.


title: Ahmed III

text: Ahmed III ylläpiti hyviä suhteita Ranskaan epäilemättä Venäjän uhkaavan asenteen takia. Hänen veljensä Mustafa II:n kaudella Pietari Suuren hallitsema Venäjä oli onnistunut sotaretkillään, joiden tavoite oli saada alueita ja tukikohtia Krimin niemimaalta ja Asovanmeren rannoilta. Pietari haaveili myös muista Osmanien alueista sekä lämpimän veden satamasta Mustanmeren rannikolta.


title: Ahmed III

text: Ahmedin valtakauden vaikeimmaksi ulkopoliittiseksi ongelmaksi muodostui Ruotsin kuningas Kaarle XII, jolle hän myönsi turvapaikan Osmanien valtakunnan pohjoisimmasta osasta. Ruotsi oli hävinnyt Pultavan taistelun Venäjälle osana suurta Pohjan sotaa. Tappion jälkeen Kaarle oli paennut noin tuhatmiehisen saattojoukkonsa kanssa osmanien alueella sijainneeseen Benderiin, Moldovaan, jonne hän jäi asumaan velaksi lähes viiden vuoden ajaksi. Vuonna 1710 Kaarle löysi liittolaisen osmanien vasallista Devlet II Giraysta ja suostutteli Ahmed III:n julistamaan sodan Venäjälle. Voittoon päättyneen Venäjän–Turkin sodan ansiosta Ahmed III oli johdattanut Osmanien valtakunnan lähemmäksi pitkäaikaisen vastustajansa alistamista kuin kukaan Osmanien valtakunnan sulttaani koskaan, mutta hänen suurvisiirinsä ja pitkäaikaisen ystävänsä Baltacı Mehmet paššan asettamat rauhanehdot olivat venäläisille verrattain lempeitä. Alun perin Istanbulissa iloittiin voitosta, mutta pian sotaa kannattaneet syyttivät suurvisiirin ottaneen lahjuksia ja tyytyneen tämän vuoksi lieviin rauhanehtoihin. Juonittelun ansiosta Ahmed III kääntyi epäilemään Baltaci Mehmetiä ja erotti hänet heti kun sotaretkeltä palaava armeija oli ehtinyt Edirneen. Tämän jälkeen Kaarle XII yritti saada Ahmedin julistamaan uuden sodan ja näin kävikin, mutta viimein juonitteluun kyllästynyt sulttaani lopetti sodan ennen kuin sotatoimia päästiin edes aloittamaan ja sen sijaan asetti Kaarle XII:n ja muita sotaa kannattaneita arestiin. Kaarlen vangitseminen jäi historiaan Benderin kalabaliikkina tunnettuna välikohtauksena.


title: Ahmed III

text: Rauha Venäjän kanssa vakiintui ja pienen viivyttelyn jälkeen Pietari alkoi noudattamaan sodan päättäneen Prutin rauhan ehtoja. Ahmed III oli nimittänyt tällä välin uudeksi suurvisiiriksi vävynsä kenraali Silahdar Damat Ali Paššan, joka joudutti rauhanprosessia. Ali Paššan suunnitelmana oli palauttaa Karlowitzin rauhassa Venetsialle menetettyjä alueita. Uusi sota Venetsiaa vastaan julistettiin 1714 ja se oli alkuun menestyksekäs Ali Paššan johdolla. Venetsian pelasti vain Itävallan väliintulo, joka synnytti uuden Itävallan-Turkin sodan. Ali Pašša kuoli Petrovaradinin taistelussa elokuussa 1716. Osmanien valtakunta allekirjoitti Passarowitzin rauhan, joka päätti molemmat sodat heinäkuussa 1718.


title: Ahmed III

text: Passarowitzin rauhaa seurasi 13 vuotta kestänyt ajanjakso, jonka aikana Ahmed piti hallinnollisen ja poliittisen valtansa vain nimellisesti itsellään samalla kun hän siirsi päätöksenteon lähes täysin virkamiehille. Ahmed III oli pohjimmiltaan hyvin sovinnollinen ja rauhaa rakastava luonne. Hän oli oppinut mies, joka harrasti kalligrafiaa ja runojen kirjoittamista. Hän oli tosin myös hedonisti, jolla oli taipumusta ahneuteen ja kullanhimoon. Hän vastusti sotimista myös sen vuoksi, että siitä koitui kovasti kuluja. Ahmed luovutti korkeimman hallinnon käytännössä tyttärensä aviomiehelle suurvisiiri Nevşehirli Damat İbrahim paššalle. Ibrahim Pašša oli sulttaanin tavoin koulutettu ja rauhaa rakastava mies, joka arvosti tieteitä, taiteita ja kulttuuria. Näiden kahden johtajan myötävaikutuksella alkoi tulppaanikausi, joka tunnetaan poikkeuksellisen rauhanomaisena ja värikkäänä taiteiden ja kulttuurin ajanjaksona Osmanien valtakunnassa. Sotaa käytiin ainoastaan idässä Safavidien Persiaa vastaan 1720-luvulla.


title: Ahmed III

text: Vaikka aikaa arvostetaan sen rauhanomaisuudesta ja arkkitehtuurisista saavutuksista tulppaanikaudella oli myös varjopuolensa, sillä Ahmed III kulutti merkittävästi valtion kassaa kun hän hemmotteli itseään ja merkittävimpiä upseereitaan. 20. syyskuuta 1730 17 janitsaaria nousi Patrona Halilin johtamaan kapinaan, joka kansalaisten ja muiden sotilaiden tukemana paisui niin suureksi, että sulttaanin oli luovuttava kruunusta. Ahmed luovutti vapaaehtoisesti vallan veljenpojalleen Mahmud I:lle ja osoitti uskollisuutta hänelle. Tämän jälkeen hän vetäytyi palatsiin, jossa Mahmud I oli aikaisemmin asunut, ja kuoli kuusi vuotta myöhemmin.


title: Ahmed III

text: Ahmed III:n 27 vuotta kestänyt hallinto ei ollut epäonnistunut huolimatta sodista Venäjää ja Itävaltaa vastaan. Hänen ansiostaan osmanit saivat valloitettua osan Persiaa, hän onnistui tasapainottamaan Balkanin tilanteen ja sai Venäjän palauttamaan osmaneille Azovin ja Morean. Hän jätti Osmanien valtakunnan talouden kukoistavaan tilaan ja oli taiteiden suosija ja hänen aikanaan Istanbuliin perustettiin vuonna 1727 kirjapaino, missä alettiin painaa tekstejä arabian ja turkin kielellä.


title: Ahmed III

text: Ahmed III on yksi kuudesta muukalaisesta, jotka päähenkilö tapaa venetsialaisessa majatalossa Voltairen kuuluisassa satiirissa Candide. Muukalaiset käyvät keskustelua palvelijoidensa kanssa, joka saa Candiden epäilemään, että kyseessä on pila. Muukalaiset osoittautuvatkin kuninkaallisiksi, kun Ahmed III alkaa puhumaan:


title: Ahmed III

text: On todennäköistä, ettei Ahmed III saanut todellisuudessa tehdä tällaisia matkoja, mutta kohtaus Voltairen kirjassa inspiroi turkkilaisen nykykirjailijan Nedim Gürselin kirjoittamaan kirjan "Le voyage de Candide à Istanbul" (2001) Candiden matkasta Istanbuliin.


title: Ben Hogan

text: William Ben Hogan (13. elokuuta 1912 – 25. heinäkuuta 1997) oli yhdysvaltalainen golfaaja.


title: Ben Hogan

text: Hogan syntyi Teksasissa ja oli 9-vuotias isänsä tehdessä itsemurhan. Hän aloitti uransa ammattilaisena vuonna 1931 ja voitti vähintään kerran kaikki neljä Majoria: The Masters Tournamentin (1951, 1953), U.S. Openin (1948, 1950, 1951, 1953), British Openin (1953) ja PGA Championshipin (1946, 1948).


title: Ben Hogan

text: Hoganin uran keskeytti tilapäisesti vakava liikenneonnettomuus, johon hän ja hänen vaimonsa Valerie joutuivat 1. helmikuuta 1949. Hän pääsi sairaalasta vasta 1. huhtikuuta.


title: Ben Hogan

text: Hogan jatkoi menestyksellä uraansa toipumisensa jälkeen. Hänelle myönnettiin vuonna 1974 paikka World Golf Hall of Famesta ja vuonna 1976 Bob Jones -palkinto. Vuonna 2000 "Golf Digest" -lehti nimesi hänet lajin kaikkien aikojen toiseksi suurimmaksi pelaajaksi. Hogan jakaa Tiger Woodsin kanssa yhden kauden major ennätystä, kolme Majoria samalla kaudella.


title: Ben Hogan

text: Hogan kuoli luonnollisesti kotonaan Fort Worthissa 25. heinäkuuta 1997, jolloin hän oli 84 vuoden ikäinen. Valerie-leski kuoli 87 vuoden ikäisenä 1999.


title: Ben Hogan

text: Glenn Ford esitti Hogania hänen elämästään tehdyssä elokuvassa "Follow the Sun" (1951), ja lisäksi hän on perustanut mailoja tekevän firman, Ben Hoganin, jonka hän nimesi itsensä mukaan.


title: Ejnar Kohlmann

text: Ejnar Kohlmann () oli suomalainen jääkärikapteeni ja taidemaalari. Hänen vanhempansa olivat kirjailija Victor Alexander August Kåhlman ja Elin Elvira Lundberg. Hänet vihittiin avioliittoon vuonna 1919 Thyra Margaretha Helsingiuksen kanssa, josta hän erosi vuonna 1925 ja avioitui toistamiseen vuonna 1925 Elsa Matilda Nordströmin kanssa.


title: Ejnar Kohlmann

text: Kohlmann kävi neiti Thyra Albrechtin yksityiskoulua ja neiti Vallenin ranskankielistä yksityiskoulua kaksi vuotta sekä kävi yksityisopintoja suorittaakseen lyseon kurssin.


title: Ejnar Kohlmann

text: Kohlmann liittyi vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 22. joulukuuta 1915, josta hänet siirrettiin pataljoonan haupitsipatteriin 13. joulukuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Ejnar Kohlmann

text: Kohlmann saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan tykinjohtajaksi Jääkäritykistön 1. patteriin ja osallistui taisteluihin Messukylässä ja Tampereella. Tampereen valtauksen jälkeen hänet siirrettiin tykistön uudelleen järjestelyn myötä Jääkäritykistöprikaatin 1. jääkäripatteriston 1. patteriin ja otti osaa taisteluihin Säiniöllä ja Viipurissa.


title: Ejnar Kohlmann

text: Sisällissodan jälkeen Kohlmann toimi lähettiupseerina Suomen tykistökoulussa. Lähettikoulusta hänet määrättiin 13. maaliskuuta 1919 alkaen Lappeenrannan komendanttihallituksen adjutantiksi. Komendanttihallituksesta hänet siirrettiin 10. marraskuuta 1920 Viipurin paikallispataljoonan 2. komppaniaan nuoremmaksi upseeriksi ja edelleen 17. joulukuuta 1920 pataljoonan adjutantiksi. Viipurin paikallispataljoonasta hänet siirrettiin 6. huhtikuuta 1921 alkaen Karjalan. kaartin rykmentin, missä hän toimi nuorempana upseerina 6. komppaniassa, josta hänet siirrettiin 7. joulukuuta 1921 edellä mainitun komppanian väliaikaiseksi päälliköksi. Hänet komennettiin 7. helmikuuta 1922 ja lopulta siirrettiin 30. kesäkuuta 1922 Suomenlinnan komendanttivirastoon, missä hän toimi 27. heinäkuuta 1922 alkaen komendantin adjutanttina. Kohlmann erosi armeijasta 12. syyskuuta 1923 ja siirtyi Sandudin tapettitehtaan palvelukseen varastonhoitajaksi. Varastonhoitajana hän työskenteli 31. marraskuuta 1931 saakka. Myöhemmin hän ryhtyi kokopäiväiseksi taidemaalariksi, kunnes vuonna 1937 hän astui J. Merivaaran tehtaan palvelukseen Helsinkiin konttoristiksi.


title: Ejnar Kohlmann

text: Kohlmann otti osaa talvisotaan konekiväärikomppanianpäällikkönä Erillis-Pataljoona 18:ssa ja osallistui taisteluihin Laatokalla, Häränpäänniemessä ja Säkkijärvellä. Vuonna 1951 hän muutti Ruotsiin Lidingöön. Kohlmann oli tuottelias maisema- ja eläinaihemaalari. Myöhemmin hänen arvostuksensa kasvoi taiteilijana Suomessa ja Ruotsissa. Hänet haudattiin Tukholmaan (Lidingö).


title: Lemmen viemää

text: Lemmen viemää () on saksalainen saippuasarja, jossa seurataan huippuhotellin omistajien ja henkilökunnan ihmissuhteita. Sarjan ensiesitys tapahtui Saksassa Das Erste -kanavalla 26. syyskuuta 2005 ja sitä esitetään edelleen. Sarjan tuottaa Bavaria Film. Suomessa Lemmen viemää -sarjaa on esitetty televisiokanavilla Sub ja AVA.


title: Lemmen viemää

text: Sarjan tunnusmusiikkina on saksalaisen laulajan Curlyn kappale ”Stay”. Saksassa sarjan keskiverto katselijämäärä on 2,5 miljoonaa katsojaa, joten sen katsojaosuus on noin 25 prosenttia.


title: Lemmen viemää

text: "Lemmen viemää" kuvataan yksityisellä maatilalla Ylä-Baijerissa, jossa sijaitsee myös sarjassa nähtävä hotelli Fürstenhof. Paikassa kuvataan kuitenkin vain ulkokohtauksia. Kaikki sarjan sisäkuvaukset tehdään Bavaria Filmin studioilla Münchenissä.


title: Lemmen viemää

text: Lemmen viemää -sarjan esitys alkoi Saksassa Das Erste -satelliittitelevisiokanavalla 26. syyskuuta 2005. Sarjan esitysoikeudet on myyty yli 20 maahan, kuten Italiaan, Bulgariaan, Belgiaan ja Baltian maihin. Italiassa sarjaa esitetään nimellä "Tempesta d'Amore".


title: Lemmen viemää

text: Sarjan ensimmäisellä tuotantokaudella (jaksot 1–313) sarjan pääparina ovat Laura Mahler ja Alexander Saalfeld. Monien tapahtumien jälkeen he menevät naimisiin ja muuttavat Brysseliin missä Laura avaa konditorian ja Alexander toimii hotellin johtajana.


title: Lemmen viemää

text: Sarjan toisella tuotantokaudella (jaksot 314–520) sarjan pääparina ovat Robert Saalfeld ja Miriam von Heidenberg. Monien tapahtumien jälkeen he lähtevät Pariisiin missä Miriam tekee hajuvesiä ja Robert perustaa ravintolan.


title: Lemmen viemää

text: Sarjan kolmannella tuotantokaudella (jaksot 521–703) sarjan pääparina ovat Gregor Bergmeister ja Samia Obote. Monien tapahtumien jälkeen he menevät naimisiin ja lähtevät yhdessä Afrikkaan, jossa he tekevät lähetystyötä.


title: Lemmen viemää

text: Sarjan neljännellä tuotantokaudella (jaksot 704–914) sarjan pääparina ovat Felix Saalfeld ja Emma Strobl. Monien tapahtumien jälkeen he menevät naimisiin ja muuttavat Kanadaan. Myöhemmin he saavat kaksospojat Max ja Moritz.


title: Lemmen viemää

text: Sarjan viidennellä tuotantokaudella (jaksot 915–1117) sarjan pääparina nähdään aluksi Lukas Zastrow ja Annika Bruckner. Annikan kuoleman jälkeen pääparin toiseksi osapuoleksi tulee Sandra Ostermeyer. Monien tapahtumien jälkeen Lukas ja Sandra menevät naimisiin ja lähtevät Giant Mountaisille Tšekkiin ja uudistavat vanhan luostarin ekologiseksi hotelliksi.


title: Lemmen viemää

text: Sarjan kuudennella tuotantokaudella (jaksot 1118–1391) sarjan pääparina ovat Eva Krendlinger ja Robert Saalfeld. Lukuisten tapahtumien jälkeen Eva ja Robert menevät naimisiin ja lähtevät Veronaan jossa perustavat ravintolan.


title: Lemmen viemää

text: Sarjan seitsemännellä tuotantokaudella (jaksot 1392–1600) sarjan pääparina ovat Theresa Burger ja kaksoisveljet Konstantin Riedmüller ja Moritz Van Norden. Kauden alussa Theresa seurustelee Konstantinin kanssa, mutta myöhemmin hän kuitenkin valitsee Moritzin. Kaudella selviää, että Moritz ja Konstantin ovat Wernerin poikia. Monien tapahtumien jälkeen Theresa ja Moritz menevät naimisiin ja muuttavat Porta Westfalicaan.


title: Lemmen viemää

text: Sarjan kahdeksannella tuotantokaudella (jaksot 1601–1814) sarjan pääparina ovat Konstantin Riedmuller ja Marlene Schweitzer. Aluksi Konstantin rakastuu Marlenen äitiin Nataschaan. Lopulta Konstantin tajuaa kuitenkin rakastavansa Marlenea ja he menevät naimisiin ja muuttavat Firenzeen.


title: Lemmen viemää

text: Sarjan yhdeksännellä tuotantokaudella (jaksot 1815–2066) sarjan pääparina ovat Leonard Stahl ja Pauline Jentzsch. Monien tapahtumien jälkeen he menevät naimisiin ja muuttavat Wieniin, jossa Pauline työskentelee kuuluisassa konditoriassa. Pauline on myös raskaana.


title: Lemmen viemää

text:
Sarjan kymmenennellä tuotantokaudella (jaksot 2067-2265) sarjan pääparina ovat Niklas Stahl ja Julia Wegener. Julia on tullut kaukaa Thaimaasta kuolemansairaan veljensä Sebastian Vegenerin kanssa. Sebastianin painostamana Julia alkaa esittää kuollutta Sophie Stahlia saadakseen rahaa Sebastianin hoitoihin. Sophie oli Julian paras ystävä ja Sebastianin tyttöystävä.
Kun Julia esittää Sophieta käy kuitenkin ilmi että hän on rakastunut Sophien veljeen Niklakseen.
Monien tapahtumien jälkeen Niklas ja Julia menevät naimisiin ja lähtevät Lissaboniin.
Sarjan yhdennellätoista tuotantokaudella (jaksot 2266-2502) sarjan pääparina ovat Sebastian Wegener ja Luisa Reisiger. Monien tapahtumien jälkeen Sebastian ja Luisa menevät naimisiin ja muuttavat Düsseldorfiin lähelle Sebastianin poikaa Paulia.


title: Lemmen viemää

text: Sarjan kahdennellatoista tuotantokaudella (jaksot 2503-2692) sarjan pääparina ovat Adrian Lechner ja Clara Morgenstren.


title: Lemmen viemää

text: Sarjan kolmannellatoista tuotantokaudella (jaksot 2693-2812) Sarjan pääparina nähdään William Newcombe sekä häneen kaksi ihastunutta naista Ella Kesler ja Rebecca Herz, jotka ovat parhaat ystävykset.


title: Kaupunkikaasu

text: Kaupunkikaasu oli asutuskeskuksiin rakennetuissa kaasuverkostoissa kulkenut kaasumainen kivihiilestä tuotettu polttoaine. Sivilisaation kehitykselle kaupunkikaasu antoi tärkeän osansa niin valaistuksen, lämmityksen kuin ruoanlaiton osaltakin. Halkojen kantaminen vaihtui kaasuhanan avaamiseksi.Sitä käytettiin 1800-luvulla valaistukseen, minkä vuoksi sitä kutsuttiin myös valokaasuksi. Sähkölamput syrjäyttivät kuitenkin pian kaasuvalaistuksen, mutta kaupunkikaasua käytettiin 1900-luvun loppupuolelle saakka yleisesti varsinkin kaasuliesien polttoaineena.


title: Kaupunkikaasu

text: Ensimmäiset kaupunkikaasuverkot rakennettiin Englantiin 1800-luvun alussa. Lontoon Pall Mall sai kaasuvalon 1807. Manner-Euroopassa kaasuverkkoja rakensi vuonna 1824 perustettu brittiläinen Imperial Continental Gas Association.


title: Kaupunkikaasu

text: Verkostossa kulkevan kaasun ominaisuudet riippuivat siitä millaisilla laitteilla se oli tuotettu, joten kaasu oli erilaista eri kaupungeissa. Varhaisessa vaiheessa verkostossa kulki ilmakaasua, mutta hyvin nopeasti opittiin valmistamaan voimakaasua eli generaattorikaasua. Sittemmin katuvalaistuksen vaatimuksesta käytiin tuottamaan valokaasua, jota aluksi valmistettiin karburoimalla generaattorikaasua, myöhemmin kuivatislaamalla kivihiiltä.


title: Kaupunkikaasu

text: Kivihiilen kuivatislauksessa saadulla kaasulla oli korkeampi lämpöarvo, ja sitä saatiin samalla kun terästeollisuutta varten tuotettiin koksia. Myöhemmällä aikakaudella kuivatislauspanoksen jäähdytykseen käytettiin tulistettua höyryä, jolloin mukaan sekoittui vesikaasua. Näin syntynyt kaasu oli pääasiassa hiilimonoksidin ja vedyn seosta, joka syntyi hiilestä ja vesihöyrystä seuraavalla kemiallisella reaktiolla:


title: Kaupunkikaasu

text: C + HO ⇒ CO + H.


title: Kaupunkikaasu

text: Myöhemmin hehkusukan käyttöönotto poisti vaatimuksen kaasuliekin valaisevuudesta.


title: Kaupunkikaasu

text: Kaupunkikaasua käytettiin ensimmäisissä sisäisissä, sylinterillä varustetuissa polttomoottoreissa.


title: Kaupunkikaasu

text: Kaasulaitoksien valtakausi päättyi 1900-luvun lopulla, ja kaupunkikaasuverkostoihin alettiin johtaa maakaasua. Maakaasu eli metaani on myrkytöntä ja sitä voidaan käyttää metaaniajoneuvojen polttoaineena. Siten kaupunkikaasuverkoston varrelle on helppo pystyttää metaanin tankkauspisteitä.


title: Mitokondrio-Eeva

text: Mitokondrio-Eeva on nimitys, jolla viitataan kaikkien nykyään elävien ihmisten viimeiseen yhteiseen esiäitiin katkeamattomassa äitilinjassa.


title: Mitokondrio-Eeva

text: Mitokondrio sisältää DNA:ta (mtDNA), joka on noin 16 600 emäksen mittainen rengasmainen DNA-molekyyli. Mitokondriossa DNA:ta on kuitenkin huomattavasti vähemmän kuin tumassa. Jälkeläinen saa hedelmöityksessä mtDNA:n vain äidiltä (uniparentaalinen periytyminen), kun taas tuman DNA:n jokainen saa molemmilta vanhemmiltaan.


title: Mitokondrio-Eeva

text: MtDNA:ssa tapahtuu paljon mutaatioita, jotka eivät korjaannu korjausmekanismien tehottomuuden vuoksi, joten mutaatiot jäävät mtDNA:han. Mutaatioita käytetään apuna äitilinjojen määrittämisen. Mutaatioiden hierarkkisuus muodostaa äitilinjoja, ja samanlaiset mtDNA:n tyyppiryhmät muodostavat niin kutsuttuja haploryhmiiä. Haploryhmät jakautuvat maantieteellisesti afrikkalaisiin, eurooppalaisiin sekä aasialaisiin, joista polveutuvat alkuperäisamerikkalaiset.


title: Mitokondrio-Eeva

text: Koska isän perimä ei ole vaikuttanut mitokondrion DNA:han eikä näin ollen sen mutaatioihin ja mutaatioiden on katsottu tapahtuneen suhteellisen säännöllisesti, tutkijat ovat yksilöiden mitokodrioiden DNA:n avulla voineet määrittää, miten kauan sitten tämä äitilinjan kantaäiti on elänyt. Pisimmän katkeamattoman äitilinjan esiäitinä pidetään noin 200 000 vuotta sitten Afrikassa elänyttä naista, jota on kutsuttu nimellä Mitokondrio-Eeva.


title: Mitokondrio-Eeva

text: Mitokondrio-Eeva ei ollut oman aikansa ainoa nainen. Ihmisten populaatio on pienimmilläänkin ollut muutamia kymmeniä tuhansia yksilöitä. Muilta tuon ajan yksilöiltä on kyllä periytynyt nykyväestöihin muita (tuman) geenejä, mutta näiden polveutumisketjut ovat kulkeneet sekä miesten että naisten kautta.


title: Phil Ball

text: Phil Ball (s. 1957 Vancouver, Kanada) on brittiläinen kirjailija ja kolumnisti.


title: Phil Ball

text: Ball syntyi Kanadan Vancouverissa, mutta kasvoi Englannin Cleethorpesissa. Elettyään myös Perussa ja Omanissa hän asettui vuonna 1991 San Sebastiániin Espanjan Baskimaalle, jossa hän asuu puolisonsa ja kahden lapsensa kanssa. Hän on koulutukseltaan englannin kielen opettaja.


title: Phil Ball

text: Jalkapallosta jo nuorena innostuneen Ballin ensimmäinen teos "Morbo" (2001) on kertomus espanjalaisen jalkapalloilun historiasta ja espanjalaisseurojen historiaan, kieleen ja politiikkaan perustuvista erityislaatuisista keskinäisistä suhteista. "White Storm" (2002) käy läpi kansainvälisen jalkapalloliiton jäsenlehden lukijoiden 1900-luvun parhaaksi seurajoukkueeksi valitseman Real Madridin satavuotisen historian ja "An Englishman Abroad" (2004) puolestaan kertoo jalkapalloilija David Beckhamin ensimmäisestä vuodesta Real Madridissa. Ensimmäistä kertaa jalkapalloilun ulkopuolelle Ball astui teoksellaan "The Hapless Teacher’s Handbook" (2006), joka on humoristinen omaelämäkerta hänen opettajanuransa alkuvuosista Englannissa.


title: Phil Ball

text: Ball on myös kirjoittanut jalkapallokolumneja muun muassa "When Saturday Comes"-, "The New York Times"- ja "Financial Times" -lehtiin sekä "ESPN Soccernet" -verkkosivustolle.


title: Boris Pankin

text: Boris Dimitrijevitš Pankin (; s. 20. helmikuuta 1931 Biškek, Kirgisia) on poliitikko, joka toimi lyhyesti Neuvostoliiton viimeisenä ulkoministerinä ennen sen kaatumista vuonna 1991. Hän toimi myös maansa suurlähettiläänä Ruotsissa (1982–1990) ja Tšekkoslovakiassa (1990–1991).


title: Boris Pankin

text: Pankin oli lastenkirjailija Astrid Lindgrenin (1907–2002) henkilökohtainen ystävä.


title: Boris Pankin

text: Pankin on myöhemmällä iällään muuttanut vakituisesti Brommaan, Ruotsiin. Hänellä on puolisonsa Valentinan kanssa kaksi lasta ja lapsenlapsia. Hänelle myönnettiin tammikuussa 2005 "kuukauden tukholmalaisen" arvonimi.


title: Louise Suggs

text: Mae Louise Suggs (7. syyskuuta 1923 Atlanta, Georgia – 7. elokuuta 2015 Sarasota, Florida) oli yhdysvaltalainen golfaaja. Hän oli LPGA Tourin perustajia ja siten naisten ammattigolfin merkkinimiä.


title: Louise Suggs

text: Suggs syntyi Atlantassa, Georgiassa. Hän aloitti uransa ammattilaisena vuonna 1948 ja voitti muiden saavutustensa ohessa Western Openin (1946, 1947, 1949, 1953), Titleholders Championshipin (1946, 1954, 1955, 1959), LPGA Championshipin (1957) ja U.S. Women’s Openin (1949, 1952).


title: Louise Suggs

text: Suggs kelpuutettiin World Golf Hall of Fameen vuonna 1979. Hänelle myönnettiin vuoden 2007 Bob Jones Award.


title: Louise Suggs

text: Suggs kuoli 91-vuotiaana Floridan Sarasotassa 7. elokuuta 2015.


title: Cisitalia

text: Cisitalia oli Italialaisen Piero Dusion perustama Formula 1 -talli, joka osallistui ainoastaan yhteen osakilpailuun.


title: Cisitalia

text: Tallin perusteet saivat alkunsa toisen maailmansodan loppupuoliskolla 1944, jolloin Dusio suostutteli Fiatilla työskennellyttä autojen suunnittelijaa Dante Giacosaa rakentamaan matalakustanteinen kilpa-auto. Tuloksena oli samana vuonna Consorzio Industriale Sportiva Italian eli Cisitalian perustaminen. Ensimmäinen kilpa-auto D46 suunniteltiin Fiatin osista ja siihen asennettiin 1 100 cm:n moottori. Giovanni Savonuzzin viimeistelemä auto ajoi ensimmäisen kilpailunsa Torinon Coppa Brezzin -osakilpailussa vuonna 1946, jonka Dusio voitti. Vuosina 1947-48 Cisitalian autonsuunnitteluprojektit alkoivat tuottaa vaikeita aikoja yritykselle, kun vuoden 1947 malli 202MM osoittautui liian kalliiksi ja monimutkaiseksi ja yrityksen yhteistyökumppanin Ferdinand Porschen suunnittelema kilpa-auto Cisitalia 360 oli takamoottorin vuoksi monimutkainen vuoden 1948 kisoihin. Yritys kuitenkin pelastui, kun Dusio siirsi tuotantoa Argentiinaan, missä nimesi automerkkinsä Automotores Argentinosiksi eli Autoariksi Argentiinan hallituksen tukemana Dusion Carlo-pojan jäädessä Cisitalian Torinon osaston johtopuolelle.


title: Cisitalia

text: Dusion yritys osallistua Formula 1-sarjan Italian GP:hin 1952 kariutui hänen autonsa moottorin hajoamiseen jo harjoituksissa. Hän perusti myöhemmin vielä Cisitalian tehtaan Argentiinaan, jossa valmistettiin Cisitalia 750-mallia.


title: Emmanuel Chabrier

text: Chabrier syntyi Ambertin kaupungissa, Keski-Ranskassa sijaitsevassa Puy-de-Dômen departementissa vuonna 1841. Hän alkoi käydä 6-vuotiaana espanjalaissyntyisen Saporta-nimisen pakolaisen pitämillä pianotunneilla ja 10-vuotiaana hän aloitti koulunkäymisen Lycée Impérialissa, departementin pääkaupungissa Clermont-Ferrandissa, missä hän alkoi ensimmäisen kerran säveltää musiikkia. Kaksi vuotta myöhemmin hän jätti synnyinseutunsa suunnaten kohti Pariisia. Siellä Chabrier opiskeli isänsä vaatimuksen vuoksi lakia Lycée Louis le Grandissa tai Lycée Saint Louisissa. Elämäkertakirjoittavat ovat asiasta erimielisiä. Vapaa-ajallaan hän harrasti kuitenkin aktiivisesti musiikkia muiden muassa harjoittelemalla soittamaan pianoa ja kontrapunktia.


title: Emmanuel Chabrier

text: Chabrier valmistui vuonna 1862. Hän sai pian töitä Ranskan sisäasiainministeriöstä, joka oli hänen työpaikkanaan seuraavat 18 vuotta. Tänä aikana hän sävelsi oopperat "L’Étoile" (”Tähti”, 1877) ja "Une Éducation manquée" (”Puutteellinen koulutus”). Musiikillisesti hän oli hyvin pitkälle itseoppinut. Noina vuosina hän tutustui taidemaalari Manet’seen ja runoilija Paul Verlaineen. Jälkimmäisen kanssa he luonnostelivat kahta operettoa, jotka eivät kuitenkaan koskaan tulleet valmiiksi. Chabrier avioitui Marie Alice Dejeanin kanssa 27. joulukuuta 1872.


title: Emmanuel Chabrier

text: Suuri käänne hänen elämässään oli Münchenin matka vuonna 1879. Kuultuaan Wagnerin "Tristan und Isolde" -sävellyksen Chabrier päätti omistautua koko loppuelämänsä ajaksi musiikille ja erota virastaan ministeriöstä. Chabrier sävelsi nyt lyhyitä teoksia, muiden muassa "Dix Pièces pittoresques" (pianoteos, 1881) ja "Habañera" (1885). Hänen parhain työnsä "España"-rapsodia näki päivänvalon vuonna 1883.


title: Connew

text: Connew oli brittiläinen Formula 1 -talli, joka osallistui kahteen osakilpailuun kaudella . Tallin perustaja Peter Connew, entinen Surtees-tallin suunnittelija, kehitti PC1-ajokin, jossa oli Ford Cosworth DFV -moottori.


title: Connew

text: François Migault starttasi Itävallan GP:hen 1972 joukon hänniltä ja keskeytti kilpailun myöhemmin. Tallin autolla ajettiin myöhemmin MM-sarjan ulkopuolisissa kilpailuissa ja Formula 5000 -sarjassa.


title: Abba (albumi)

text: ABBA on ruotsalaisen Abba-yhtyeen huhtikuussa 1975 ilmestynyt kolmas studioalbumi, joka sisältää muun muassa klassikot ”Mamma Mia” ja ”SOS”. Tällä albumilla yhtye oli löytänyt tyylinsä ja luopunut ajatuksesta, jonka mukaan yhtyeen kaikki jäsenet laulaisivat yhtä paljon. Pääasiallinen vastuu lauluosuuksista oli siirtynyt yhtyeen naispuolisille jäsenille.Palm 2009, s.181.


title: Abba (albumi)

text: Albumi nousi Ruotsissa listaykköseksi pysyen sillä paikalla suurimman osan vuodesta.Palm 2009, s.177. Todennäköisesti merkittävintä menestys oli Australiassa, missä albumi piti kärkipaikkaa kahdentoista viikon ajan. Huomattavaa on, että edellinen albumi "Waterloo" ei ollut noussut siellä listalle.


title: Abba (albumi)

text: Kappaleista ”Mamma Mia”, ”SOS”, ”Bang-A-Boomerang” ja ”I Do, I Do, I Do, I Do, I Do” kuvattiin promovideot, jotka maksoivat yhteensä 50 000 Ruotsin kruunua.Palm 2009, s.186.


title: Abba (albumi)

text: Vuonna 2009 albumi pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Abba (albumi)

text:
A-puoli
B-puoli


title: Amurinleopardi

text: Amurinleopardi ("Panthera pardus orientalis") on maailman harvinaisin kissapeto. Amurinleopardeja on luonnossa jäljellä enää n. 60–80 yksilöä. Amurinleopardi on luokiteltu äärimmäisen uhanalaiseksi (Critically Endangered).


title: Amurinleopardi

text: Amurinleopardilla on suuremmat tummat pilkut kuin muilla leopardin alalajeilla. Amurinleopardin karva on kesällä 2,5 cm pitkä, talvella jopa seitsemänsenttinen. Turkin tummien pilkkujen välinen alue on kesällä kullanruskea, talvella kermanvalkoinen. Naaras painaa 25-45 kiloa, uros 32-48 kiloa.


title: Amurinleopardi

text: Amurinleopardeja eli aiemmin Korean niemimaalla ja Koillis-Kiinassa, mutta nykyään niitä tavataan luonnossa ainoastaan Venäjän kaukoidässä. Kantaa on pienentänyt etenkin salametsästys sekä liiallinen elinalueiden pirstoutuminen. Amurinleopardia on metsästetty sen kauniin turkin takia sekä kiinalaisen lääketieteen tarpeisiin.


title: Amurinleopardi

text: Amurinleopardin suojelemiseksi on tehty paljon työtä, ja sen ansiosta lajin luonnossa elävä kanta on noussut 30:stä noin 80:een. Geneettinen vaihtelu näin pienen kannan sisällä on vähäistä, ja yksittäinen onnettomuus kuten iso metsäpalo tai epidemia voi hävittää eläimen sukupuuttoon sen luontaisilta elinalueilta.


title: Amurinleopardi

text: Maailman eläintarhoissa amurinleopardeja on noin 200, joista Euroopassa puolet. Suomessa amurinleopardin voi nähdä Korkeasaaren eläintarhassa. Korkeasaaren mukaan täysin puhtaita amurinleopardeja on vain muutamia yksilöitä tarhoissa näistä määristä. Tarhakantoihin muualle maailmaan on lähinnä risteytynyt pohjoiskiinalaista "Panthera pardus japonensis" -alalajia.


title: Renault 4CV

text: Renault 4CV oli Renault'n vuosina 1946–1961 valmistama automalli. Se oli Volkswagen Kuplan inspiroima taloudellinen ”kansanauto” ja ensimmäinen ranskalainen auto, jota myytiin yli miljoona kappaletta.


title: Renault 4CV

text: 4CV kehitettiin alun perin salassa toisen maailmansodan aikana, sillä Saksan miehitettyä Ranskan oli valmistajalle annettu tiukka käsky valmistaa ajoneuvoja ainoastaan hyöty- ja sotilaskäyttöön. Fernand Picardin, Charles-Edmond Serren ja Jean-Auguste Riolfon johtama suunnitteluryhmä visioi pienen, taloudellisen auton (Volkswagen Kuplan tapaan), joka sopisi taloudellisesti vaikeaan aikaan, joka väistämättä seuraisi sodan jälkeen. Ensimmäinen prototyyppi valmistui 1942 ja kaksi muuta prototyyppiä valmistettiin seuraavan kolmen vuoden aikana. Yleisölle ja medialle 4CV esiteltiin lopulta vuoden 1946 Pariisin autonäyttelyssä.


title: Renault 4CV

text: 4CV:n esittelyn aikaan sitä kutsuttiin nimellä "La motte de beurre" ("voikokkare") johtuen osittain auton muodosta ja osittain siitä että monet varhaiset mallit oli maalattu Saksan Deutsches Afrikakorpsille tarkoitetulla hiekankeltaisella ylijäämämaalilla. 4CV:n voimanlähteenä oli 748 cm³ moottori joka tuotti 17 hevosvoimaa ja joka oli yhdistetty 3-vaihteiseen manuaalivaihteistoon. Vaikka myynti Ranskan heikosta taloudellisesta tilanteesta johtuen oli aluksi vaatimatonta, oli 4CV:tä vuoden 1949 puoliväliin mennessä myyty 37 000 kappaletta ja se oli Ranskan myydyin auto. Autoa valmistettiin tämän jälkeen vielä yli vuosikymmen. Vuonna 1956 esitelty Dauphine oli tarkoitettu 4CV:n korvaajaksi, mutta 4CV:tä valmistettiin sen rinnalla vielä vuoteen 1961. 4CV:n korvasi lopulta Renault 4, jossa oli sama moottori kuin 4CV:ssä ja joka oli myös samanhintainen.


title: Renault 4CV

text: 4CV:tä valmistettiin 1 105 547 kappaletta ja siitä tuli ensimmäinen ranskalainen auto jonka myynti ylitti miljoonan kappaleen rajan.


title: Renault 4CV

text: 4CV oli helppo virittää ja sitä käytettiin yleisesti autokilpailuissa. Alpinen ja Renault'n yhteistyön ensimmäinen hedelmä oli Alpine A106 joka perustui 4CV:n tekniikkaan.


title: Renault 4CV

text: 4CV:tä valmisti lisenssillä myös japanilainen Hino Motors, Ltd.


title: Heian-palatsi

text: Heian-palatsi oli Japanin pääkaupunkina vuosina 794–1868 toimineen Heian-kyōn eli nykyisen Kioton alkuperäinen keisarillinen palatsi. Se toimi Japanin hallinnollisena keskuksena ja keisarin asuntona suurimman osan Heian-kautta vuosina 794–1185. Kaupungin suunnitteluun käytettyjen kiinalaisten periaatteiden mukaisesti palatsi sijaitsi kaupungin pohjoispuolen keskiosassa .


title: Heian-palatsi

text: Heian-palatsi koostui suuresta suorakulmion muotoisesta ja muureilla ympäröidystä alueesta, jonka sisäpuolella oli useita seremoniaalisia ja hallinnollisia rakennuksia. Niihin kuuluivat valtion ministeriöt. Alueella oli myös erikseen muureilla ympäröity "sisäpalatsi" eli Japanin keisarin asuinpaikka. Keisarin asuintilojen lisäksi sisäpalatsissa olivat keisarin puolisoiden asunnot sekä joitakin keisariin läheisesti liittyviä virallisia ja seremoniaalisia rakennuksia.


title: Heian-palatsi

text: Palatsin alkuperäinen tarkoitus oli luoda esimerkki Kiinasta 600-luvulta lähtien Japaniin omaksutusta keskushallintomallista. Se loi myös sopivat puitteet keisarin asuintiloille, valtion asioiden hoidolle ja niihin liittyville seremonioille. Palatsin asuinkäyttö jatkui 1100-luvulle saakka, mutta suuriin valtiollisiin toimituksiin rakennetut tilat alkoivat jäädä pois käytöstä jo 800-lukuun mennessä. Tämä johtui paitsi siitä, että useita lakiseremonioita ja -menettelyjä lakkauttettiin, mutta myös siitä, että useita jäljelle jääneitä seremonioita siirrettiin pienimuotoisempaan sisäpalatsiin.


title: Heian-palatsi

text:
Heian-kauden keskivaiheilta lähtien palatsia tuhosivat useat tulipalot ja muut mullistukset. Kun sitä rakennettiin uudelleen, keisari ja joidenkin asioiden hoito siirtyivät palatsin ulkopuolelle. Hovin vallan heiketessä samaan aikaan tämä vähensi edelleen palatsin merkitystä hallinnollisena keskuksena. Lopulta vuonna 1227 palatsi paloi maan tasalle, eikä sitä enää rakennettu uudelleen. Sen jäännösten päälle rakennettiin niin, ettei siitä nykyään ole enää lähes mitään jäljellä. Tieto palatsista perustuu siten ajan kirjallisiin lähteisiin, jäljelle jääneisiin kaavioihin ja maalauksiin sekä pääosin 1970-luvun lopulla paikalla tehtyihin rajattuihin kaivauksiin.
Palatsi sijaitsi Heian-kyōn suorakulmion muotoisen asemakaavan pohjoisreunan keskiosassa. Sen sijainti päätettiin jo kahteen aiempaan pääkaupunkiin eli Heijō-kyōhon (nykyisessä Narassa) ja Nagaoka-kyōhon sovelletun kiinalaisen mallin mukaan. Suuren palatsin kaakkoiskulma sijaitsi keskellä nykyistä Nijōn linnaa. Pääsisäänkäynti palatsiin oli Suzakumon-portti (), joka muodosti Rashōmon-portilta kaupungin keskustan läpi kulkevan suuren Suzaku-kadun pohjoisen päätepisteen. Palatsi oli siten suuntautunut etelään ja katseli Heian-kyōn symmetristä asemakaavaa kohti. Suzakumon-portin lisäksi palatsilla oli 13 muuta porttia, jotka oli asetettu symmetrisesti sen sivumuureille. Suuri katu () johti jokaiselle porteista, lukuun ottamatta kolmea porttia palatsin pohjoissivulla. Ne olivat kaupungin pohjoisrajalla.


title: Heian-palatsi

text: Suuri palatsi () oli muurien ympäröimä suorakulmion muotoinen alue, joka oli pohjois-eteläsuunnassa 1,4 kilometrin pituinen ja sijaitsi ensimmäisen () ja toisen () suuren kadun välissä. Länsi-itäsuunnassa se oli 1,2 kilometrin levyinen ja rajoittui kahden suuren pohjois-eteläsuuntaisen kadun ( sekä ) väliin. Kolme tärkeintä rakennelmaa suuren palatsin sisällä olivat "virallinen alue" (), "vastaanottoalue" () ja "sisäpalatsi" ().


title: Heian-palatsi

text: Chōdō-in oli suorakulmiomainen, muurin ympäröimä alue aivan Suzakumon-portin pohjoispuolella ja suuren palatsin etelämuurin keskiosan kohdalla. Sen suunnittelu perustui kiinalaisiin esimerkkeihin ja noudatti kiinalaista arkkitehtuuria. Aikaisemmista pääkaupungeista saatujen arkeologisten todisteiden mukaan myös aiemmissa palatseissa oli samantyyppinen rakennuskompleksi. Sen muoto pysyi huomattavan vakaana 600-luvulta eteenpäin.


title: Heian-palatsi

text: Chōdō-inin päärakennus oli Daigokuden () eli suuri audienssihalli, joka sijaitsi sen pohjoisosassa. Daigokudenin julkisivu oli etelään päin. Se oli suuri (noin 52 metriä idästä länteen ja 20 metriä pohjoisesta etelään) kiinalaistyylinen rakennus, jossa oli tarkoitus pitää kaikkein merkittävimmät valtion seremoniat ja toiminnot. Sen seinät oli värjätty valkoisiksi, pilarit punaisiksi ja sen kattotiilet olivat vihreitä. Chōdō-inin eteläosassa oli "kaksitoista hallia", joissa byrokraatit istuivat tarkassa arvojärjestyksessä seremonioita varten. Heian-jingū-pyhäkössä Kiotossa on ilmeisen uskollinen rekonstruktio Daigokudenista jokseenkin pienemmässä mittakaavassa.


title: Heian-palatsi

text: Chōdō-inissä pidettiin valtaannousuaudienssit. Siellä keisarin kuului valvoa byrokraattien keskusteluja tärkeistä valtion asioista aikaisin aamulla, vastaanottaa kuukausittaisia selontekoja virkamiehiltä, pitää uudenvuoden onnitteluseremonia ja vastaanottaa ulkovaltojen lähettiläitä. Aamukeskustelukäytäntöä ei kuitenkaan seurattu enää vuonna 810 eikä myöskään käytäntöä kuukausittaisista raporteista. Ulkovaltojen lähettiläitä ei otettu enää vastaan suurimpana osana Heian-kautta, ja uudenvuoden juhlinnat siirrettiin supistettuina sisäpalatsiin 900-luvun loppuun mennessä. Chōdō-inissä pidettiin vain valtaannousuaudienssit ja tietyt buddhalaiset seremoniat.


title: Heian-palatsi

text: Buraku-in oli toinen suuri, suorakulmion muotoinen ja kiinalaistyylinen alue, joka sijaitsi Chōdō-inin länsipuolella. Se rakennettiin virallisia juhlia ja juhla-aterioita varten, mutta sitä käytettiin myös muissa huvituksissa, kuten jousiammuntakilpailuissa. Kuten Chōdō-inissä, myös Buraku-inin alueen pohjoispäässä oli pihalle katsova halli. Tätä hallia () käyttivät keisari ja hovimiehet valvoessaan Buraku-inin tapahtumia. Buraku-inin käyttö lakkasi kuitenkin vähitellen Chōdō-inin tavoin, kun useita toimintoja siirrettiin sisäpalatsiin. Se on yksi ainoista palatsin paikoista, jossa on tehty kaivauksia.


title: Heian-palatsi

text: Suuressa palatsissa sijaitsi lisäksi myös sisäpalatsi, ministeriöt, vähäisempiä virastoja, työpajoja, varastorakennuksia ja suuri avoin tila eli "pitojen mäntyniitty" () sisäpalatsin itäpuolella. "Valtioneuvoston" () rakennukset sijaitsivat muurilla rajatulla alueella aivan Chōdō-inin itäpuolella. Ne oli sijoiteltu tyypilliseen symmetriseen asemakaavaan, jossa rakennusryhmä avautuu eteläpuolen sisäpihalle. Palatsissa oli myös Shingon-in (), ainoa pääkaupungissa sallittu buddhalainen instituutio Tō-jin ja Sai-jin temppeleiden lisäksi. Sen sijoitus aivan sisäpalatsin viereen kielii shingon-buddhalaisuuden vaikutuksesta Heian-kauden alussa.


title: Heian-palatsi

text: Sisäpalatsi eli Dairi sijaitsi Chōdō-inin koillispuolella hieman itään suuren palatsin pohjois-eteläsuuntaisesta keskiakselista. Siellä olivat "valtaistuinhalli", keisarin asuintilat ja keisarillisten puolisoiden sekä hovineitojen paviljongit. Dairia ympäröi kaksi muuria. Dairin itsensä lisäksi ne sulkivat sisäänsä joitakin toimistoja ja varastoja sekä Chūwa-inin (). Se oli keisarin uskonnolliseen rooliin liittyvien šintolaisten rakennusten ryhmä, joka sijaitsi Dairista länteen suuren palatsin maantieteellisessä keskustassa. Muureista suuremman pääportti oli Kenreimon (). Se sijaitsi muurin eteläosassa Dairin pohjois-eteläsuuntaisen keskiakselin kohdalla.


title: Heian-palatsi

text: Itse keisarin asuinalueen eli Dairin sulki sisäänsä toinen muuri Chūwa-inin itäpuolella. Se oli noin 215 metriä pitkä pohjois-eteläsuunnassa ja 170 metriä leveä. Sen pääportti oli Shōmeimon () muurin eteläosassa aivan Kenreimonin pohjoispuolella. Chōdō-inin ja Buraku-inin juhlallisen kiinalaistyylisen arkkitehtuurin sijaan Dairi rakennettiin intiimimpään japanilaiseen tyyliin, joskin silti suuressa mittakaavassa. Sisäpalatsi edusti shinden-tyylin varianttia, jota käytettiin ajan aatelistaloissa. Rakennusten seinät oli jätetty maalaamatta ja niiden paanutetut katot oli valmistettu sypressin kaarnasta. Ne oli nostettu puutasoille ja liitetty toisiinsa katetuilla tai kattamattomilla hieman maasta nostetuilla kulkukäytävillä. Rakennusten ja käytävien välissä oli sorapihoja ja pieniä puutarhoja.


title: Heian-palatsi

text:
Dairin suurin rakennus oli valtaistuinhalli eli Shishinden (). Se oli varattu virallisiin tilaisuuksiin. Rakennus oli suorakulmiomainen halli, jonka mitat olivat itä-länsisuunnassa noin 30 metriä ja pohjois-eteläsuunnassa noin 25 metriä. Se sijaitsi Dairin keskiakselilla suorakulmaisella sisäpihalla Shōmeimon-porttia vastapäätä. Appelsiinipuu ja kirsikkapuu kasvoivat symmetrisesti rakennuksen etuportaikon eri puolilla. Sisäpiha rajautui molemmilla puolilla pienempiin halleihin, jotka yhdistyivät Shishindeniin. Ryhmitelmästä syntyi sama kiinalaisvaikutteinen rakennussommitelma kuin kauden aristokratian shinden-tyylisissä huviloissa.
Shishindeniä käytettiin virallisissa tilaisuuksissa ja seremonioissa, joita ei pidetty Chōdō-inin Daigokudenissa. Sinne siirtyi jo varhain merkittävä osa suurempaan ja muodollisempaan Daigokudeniin aiotuista toiminnoista, sillä hallinnon päivittäisten tehtävien hoitaminen keisarin läsnä ollessa lopetettiin Daigokudenissa jo 800-luvun alussa. Kun "Ritsuryō"-säädöksissä kuvattujen hallintomenettelyjen merkitys heikkeni, perustettiin keisarin henkilökohtainen "sihteeristö" (). Se alkoi enenevässä määrin hallinnoida valtion eri elimiä. Se sijoitettiin Kyōshōdeniin (), halliin Shishindenin lounaispuolelle.


title: Heian-palatsi

text: Shishindenin pohjoispuolella oli Jijūden (), hieman pienempi samalla tavalla rakennettu halli, jonka tarkoituksena oli toimia keisarin asuntona. Kuitenkin jo 800-luvulta alkaen keisarit päättivät usein asua muissa Dairin rakennuksissa. Vielä pienempi kolmas halli, Shōkyōden (), sijaitsi edellisten pohjoispuolella Dairin pääakselilla. Kun Dairi rakennettiin uudelleen tulipalon jälkeen vuonna 960, keisareiden vakituinen asunto siirtyi pienempään Seiryōdeniin (), itään katsovaan rakennukseen aivan Shishindenin luoteispuolella. Vähitellen Seiryōdenia alettiin käyttää enemmän myös tapaamisiin, ja keisarit viettivätkin suuren osan ajastaan palatsin tässä osassa. Rakennuksen vilkkain osa oli hovimiesten halli (), jonne korkea-arvoiset aateliset tulivat tapaamaan toisiaan keisarin läsnä ollessa.


title: Heian-palatsi

text: Keisarinna asui virallisten ja epävirallisten keisarillisten vaimojen kanssa myös Dairissa, sen pohjoisosan rakennuksissa. Arvokkaimmat rakennukset olivat keisarinnan ja virallisten vaimojen käytössä. Ne olivat rakennuksia, jotka sopivat alun perin kiinalaisten suunnitteluperiaatteiden mukaan sijainneiltaan kyseiseen tarkoitukseen (, ja ), ja niitä, jotka olivat lähinnä keisarin asuntoa Seiryōdenissa ( ja ). Vähäisemmät vaimot ja hovineidot asuivat muissa Dairin pohjoispuolen rakennuksissa.


title: Heian-palatsi

text: Yhtä Japanin keisarillisista arvonmerkeistä, keisarin kopiota pyhästä peilistä, säilytettiin Dairin Unmeiden-hallissa ().


title: Heian-palatsi

text: Nykyinen Kioton keisarillinen palatsi, joka sijaitsee entisen Heian-kyōn koilliskulmassa, on rakennettu paljolti Heian-kauden Dairin mukaan. Erityisesti Shishinden ja Seiryōden ovat tästä esimerkkejä.


title: Heian-palatsi

text: Hovi muutti uuteen pääkaupunkiin Heian-kyōhon vuonna 794 keisari Kammun käskyn jälkeen. Palatsi oli ensimmäinen ja tärkein kaupunkiin rakennettava rakennus. Se ei kuitenkaan ollut vielä aivan valmis muuton aikaan: Daigokuden valmistui vasta vuonna 795 ja sen rakentamisesta vastuussa ollut valtion virasto lakkautettiin vasta vuonna 805.


title: Heian-palatsi

text: Chōdō-inin ja Buraku-inin loisteliaat kiinalaistyyliset rakennukset alkoivat jäädä pois käytöstä suhteellisen varhain, samaan aikaan kuin monimutkaisille ja kiinalaisvaikutteisille ritsuryō-hallintosäädöksille kävi samoin. Säädökset vähitellen joko lakkautettiin tai niitä ei enää noudatettu. Palatsin sydän siirtyi sisäpalatsiin eli Dairiin, jossa Shishinden ja myöhemmin jopa Seiryōden saivat Daigokudenin aikaisemman roolin virallisena hallintopaikkana.


title: Heian-palatsi

text: Samalla kun toiminnat keskittyivät Dairin sisälle, suurta palatsia alettiin pitää yhä turvattomampana, erityisesti öisin. Eräs syy tähän saattaa olla ajan yleinen taikausko: asumattomia rakennuksia välteltiin henkien ja aaveiden pelosta, ja jopa suurella Buraku-inin alueella ajateltiin olevan kummituksia. Lisäksi palatsissa ylläpidetty todellinen turvallisuustaso alkoi laskea. 1000-luvun alkuun mennessä nähtävästi vain yhtä palatsin porteista, itämuurin Yōmeimonia, vartioitiin. Niinpä rosvouksesta ja jopa väkivaltarikoksista tuli palatsissa ongelma 1000-luvun alkupuolella.


title: Heian-palatsi

text: Tulipalot olivat lähes kokonaan puusta rakennetulla palatsialueella jatkuva ongelma. Daigokuden rakennettiin uudelleen palojen jälkeen vuosina 876 ja 1058, vaikka sitä käytettiinkin vain rajoitetusti. Vuoden 1177 suurpalo tuhosi merkittävän osan suuresta palatsista ja sen jälkeen Daigokudenia ei enää rakennettu uudelleen. Myös Buraku-in tuhoutui palossa vuonna 1063 ja se jätettiin tuhoutuneeksi.


title: Heian-palatsi

text: Vuodesta 960 lähtien tulipalot tuhosivat toistuvasti myös Dairia. Se kuitenkin rakennettiin järjestelmällisesti uudelleen, ja sen käyttö keisarin virallisena asuntona jatkui 1100-luvun lopulle saakka. Kun Dairin rakennustyöt olivat palojen jälkeen käynnissä, keisarien täytyi usein asua toisarvoisissa sato-dairi-palatseissaan () muualla kaupungissa. Nämä palatsit antoi keisarin käyttöön usein vaikutusvaltainen Fujiwara-suku. Erityisesti Heian-kauden jälkipuoliskolla se käytännössä hallitsi maan politiikkaa luovuttamalla joukostaan vaimot toisiaan seuranneille keisareille. Niinpä palatsin asuntokäyttö alkoi siirtyä keisarien äidin puolen isovanhempien residensseille jo ennen Heian-kauden loppua. Vuodesta 1086 insei-järjestelmä (), jossa hallinnassa oli eläköitynyt keisari, vähensi edelleen palatsin merkitystä. Eläkkeelle jääneet keisarit harjoittivat valtaansa omista asuinpalatseistaan kaupungin sisä- ja ulkopuolella.


title: Heian-palatsi

text: Vuoden 1177 palon jälkeen alkuperäinen palatsikompleksi hylättiin, ja keisarit siirtyivät asumaan pienempiin palatseihin (aiemmat sato-dairi-palatsit) muualle kaupunkiin ja sen ulkopuolisiin huviloihin. Vuonna 1227 tulipalo tuhosi loputkin Dairista, ja vanhan suuren palatsin käyttö loppui kokonaan. Vuonna 1334 keisari Go-Daigo antoi asetuksen suuren palatsin rakentamiseksi uudelleen, mutta rakennustöihin ei saatu resursseja, ja hanke täytyi haudata. Nykyinen Kioton keisarillinen palatsi sijaitsee aivan entisen Tsuchimikadon kartanon () eli kaupungin luoteiskulman suuren Fujiwara-residenssin länsipuolella.


title: Heian-palatsi

text: Vaikka itse palatsi on tuhoutunut täysin, siitä on saatu merkittäviä määriä tietoa sen aikaisista ja lähes sen aikaisista lähteistä. Heian-palatsi toimi tapahtumapaikkana monissa aikakauden kuvitteellisia ja todellisia tapahtumia kuvaavissa teksteissä. Niissä on tärkeää tietoa sekä itse palatsista että siellä pidetyistä hovin seremonioista, hovin toiminnasta ja palatsissa työskentelevien tai asuvien hovimiesten päivittäisistä rutiineista. Merkittäviä teoksia ovat esimerkiksi Murasaki Shikibun "Genjin tarina", Sei Shōnagonin niin kutsuttu "Tyynykirja" ja "Eiga monogatari" -kronikka. Lisäksi joihinkin emakimono-kuvakääröhin on kuvattu (joskus kuvitteellisia) tapahtumia palatsissa; Genjin tarinan emakimono noin vuodelta 1130 on niistä ehkä parhaiten tunnettu esimerkki. Lisäksi palatsista on osittain vaurioituneita karttoja 900- ja 1100-luvuilta. Niihin on kuvattu Dairin alueen rakennusten sijoittelu ja toiminnot.


title: Heian-palatsi

text: Kirjallisten todisteiden lisäksi paikalla pääosin 1970-luvun lopulta saakka tehdyt arkeologiset kaivaukset ovat tuoneet lisätietoa palatsista. Erityisesti rakennusten, kuten Buraku-inin, olemassaolo ja sijainti on saatu todistettua yhdessä ajan dokumenttilähteiden kanssa.


title: Manfred Wörner

text: Manfred Wörner (24. syyskuuta 1934 – 13. elokuuta 1994) oli saksalainen poliitikko. Hän toimi Länsi-Saksan puolustusministerinä (1982–1988). Hän oli vuodesta 1988 Naton pääsihteeri, kunnes kuoli 59-vuotiaana suolistosyöpään.


title: Manfred Wörner

text: Wörner oli Saksan kristillisdemokraattisen unionin jäsen ja pääsi parlamenttiin ensimmäistä kertaa vuonna 1965.


title: Jussi Valtonen

text: Jussi Valtonen (s. 1974) on suomalainen kirjailija ja psykologi. Hänen lähitulevaisuuteen sijoittuva romaaninsa "He eivät tiedä mitä tekevät" sai vuoden 2014 kirjallisuuden Finlandia-palkinnon.


title: Jussi Valtonen

text: Valtonen aloitti vuonna 1993 englantilaisen filologian opinnot Helsingin yliopistossa, mutta kiinnostui filosofiasta ja englannin opinnot jäivät. Vuonna 1996 hän vaihtoi pääaineensa edelleen psykologiaan ja valmistui psykologian maisteriksi vuonna 2000. Valtonen on opiskellut neuropsykologiaa Johns Hopkinsin yliopistossa Yhdysvalloissa Valtonen julkaisi neuropsykologian väitöskirjansa 2016.Psykologian maisteri Jussi Valtosen väitöskirjassa selvitettiin terveiden aivojen toimintaa tutkimalla aivovaurioista kärsiviä potilaita, joiden tiedonkäsittelykyvyt eivät toimi normaalisti. . Hän on opiskellut myös käsikirjoittamista Salfordin yliopiston ja Tampereen ammattikorkeakoulun yhteisessä ohjelmassa (MA in Screenwriting). Valtonen on työskennellyt toimittajana ja assistenttina Helsingin yliopiston psykologian laitoksella.


title: Jussi Valtonen

text: Vuonna 2000 Valtonen julkaisi yhdessä Ben Furmanin kanssa teoksen "Jossakin on ilo: tietoa ja toivoa masennuksesta kärsiville ja heidän läheisilleen". Vuonna 2002 Valtonen voitti J. H. Erkon kirjoituskilpailun. Hänen esikoisromaaninsa "Tasapainoilua" ilmestyi Liken kustantamana vuonna 2003. Vuonna 2006 ilmestyi novellikokoelma "Vesiseinä" ja vuonna 2007 toinen romaani "Siipien kantamat", joka sijoittui toiseksi Tammen ja Bonnierin pohjoismaisessa romaanikilpailussa. Vuonna 2008 Valtonen voitti Pohjois-Karjalan ammattikorkeakoulun ja Yleisradion kuunnelmakäsikirjoituskilpailun.


title: Jussi Valtonen

text: Valtonen on ollut helsinkiläisen kirjoittajaryhmä Nobelistiklubin jäsen. Hän soittaa kitaraa Kuha-yhtyeessä.


title: Jussi Valtonen

text: Jussi Valtosen isä on pappi Olli Valtonen. Valtosella on kaksi lasta.


title: Lee Trevino

text: Lee Buck Trevino (s. 1. joulukuuta 1939) on yhdysvaltalainen golfaaja. Hän syntyi Dallasissa, Teksasissa meksikolaislähtöisille vanhemmille ja palveli neljä vuotta Yhdysvaltain merijalkaväessä.


title: Lee Trevino

text: Trevino voitti kahdesti US Openin (1968, 1971), British Openin (1971, 1972) ja PGA Championshipin (1974, 1984). Hän voitti viisi kertaa Vardon Trophyn, ja vuonna 1981 hänelle myönnettiin paikka World Golf Hall of Famessa.


title: Lee Trevino

text: Vuonna 2000 "Golf Digest" -lehti nimesi Trevinon lajin kaikkien aikojen 14. suurimmaksi pelaajaksi.


title: Janne Gallen-Kallela-Sirén

text: Jorma Janne Gallen-Kallela-Sirén (s. 29. syyskuuta 1970 Helsinki) on suomalainen filosofian tohtori. Gallen-Kallela-Sirén työskenteli Tampereen taidemuseon johtajana 2004–2007. Keväällä 2007 hänet valittiin Helsingin kaupungin taidemuseon johtajaksi.


title: Janne Gallen-Kallela-Sirén

text: Gallen-Kallela-Sirén valittiin tammikuussa 2013 Yhdysvaltain Buffalossa sijaitsevan Albright–Knox-taidemuseon johtajaksi.


title: Janne Gallen-Kallela-Sirén

text: Gallen-Kallela-Sirénin vanhemmat ovat filosofian tohtori Matti Sirén ja museonjohtaja, sisustusarkkitehti Aivi Gallen-Kallela.


title: Janne Gallen-Kallela-Sirén

text: Gallen-Kallela-Sirén opiskeli egyptologiaa Uppsalan yliopistossa, mutta siirtyi sieltä yhdysvaltalaiseen College of the Holy Cross -yliopistoon Massachusettsiin. Vuonna 1993 hän suoritti siellä taidehistorian kandidaatin tutkinnon. Sen jälkeen hän jatkoi taidehistorian opintojaan New Yorkin yliopiston Institute of Fine Artsissa, missä hän suoritti taidehistorian maisterin ja tohtorin tutkinnot. Väitöskirjan hän teki suomalaisen kuvataiteen ja varhaisen nationalismin kohtaamisesta ja yhteen nivoutumisesta vuosina 1880–1900. Otava kiinnostui väitöskirjasta, ja vuonna 2001 Gallen-Kallela-Sirén teki osin väitöskirjaansa pohjautuvan elämäkerran isoisoisästään Akseli Gallen-Kallelasta.


title: Janne Gallen-Kallela-Sirén

text: Gallen-Kallela-Sirén työskenteli neljä vuotta dosenttina Jerusalemin heprealaisessa yliopistossa, missä hän opetti modernin ja nykytaiteen lisäksi estetiikkaa, museologiaa ja taideteoriaa. Gallen-Kallela-Sirén kuuluu usean suomalaisen kulttuuriorganisaation (mm. Designmuseon, Kuvataideakatemian, taiteen keskustoimikunnan ja valtion kuvataidetoimikunnan) hallituksiin.


title: Janne Gallen-Kallela-Sirén

text: Gallen-Kallela-Sirén toimi vuoden 2011 alusta Helsingin kaupungin edustajana Guggenheim-säätiön johdolla toteutettavassa työssä, jossa selvitettiin mahdollisuutta perustaa Guggenheim-museo Suomeen.


title: Fantastic Four (vuoden 2005 elokuva)

text: Fantastic Four on vuonna 2005 ensi-iltansa saanut, yhdysvaltalais- ja saksalaisyhteistyöllä valmistettu supersankarielokuva, joka perustuu Marvel Comics -kustantamon sarjakuvissa esiintyvään Ihmeneloset-ryhmään. Elokuvan ohjasi Tim Story ja pääosissa esiintyivät Ioan Gruffudd, Jessica Alba, Michael Chiklis, Chris Evans ja Julian McMahon.


title: Fantastic Four (vuoden 2005 elokuva)

text: Vuonna 2007 sai ensi-iltansa elokuvan jatko-osa "".


title: Fantastic Four (vuoden 2005 elokuva)

text: Fyysikko nimeltä Reed Richards esittelee ystävänsä Ben Grimmin kanssa entiselle opiskelutoverilleen Victor von Doomille teorian, jonka mukaan elämä kehittyi Maassa kosmisten pilvien kautta. Tällainen pilvi ohittaisi Maan kuuden viikon päästä ja Reed pyytää päästä tutkimaan pilveä von Doomin yksityiselle avaruusasemalle. Aluksi hän epäröi, mutta myöntyy tähän lopulta tulleen itsekin mukaan matkalle, kuten myös Von Doom Industriesin geenitutkimusjohtaja ja Reedin ex-tyttöystävä Susan Storm sekä tämän veli ja entinen astronautti Johnny Storm.


title: Fantastic Four (vuoden 2005 elokuva)

text: Avaruusasemalla Ben lähtee avaruuskävelylle keräämään näytteitä, mutta pilvi saapuukin odotettua nopeammin. Yrittäessään saada Benin turvaan he kaikki altistuvat pilven säteilylle ennen kuin ehtivät sulkea aluksen suojat. Palattuaan he huomaavat saaneensa supervoimia: Reed pystyy venyttämään itseään kuin kumia, Susan pystyy muuttumaan näkymättömäksi sekä luomaan voimakenttiä, Johnny pystyy peittämään itsensä tulella sekä lentämään ilman apua, ja Ben muuttuu voimakkaaksi ja kestäväksi kivimäiseksi olennoksi. Sillä välin von Doom joutuu vaikeuksiin osakkeenomistajien kanssa ja hänen kasvoillaan on arpi, joka tuli ohjauslaitteiden räjähdyksestä.


title: Fantastic Four (vuoden 2005 elokuva)

text: Benin morsian, Debbie McIlvane, kauhistuu sulhasensa uudesta ulkonäöstä ja jättää tämän. Ben istuu mietiskelemään Brooklynin sillalle ja aiheuttaa liikenneselkkauksen estäessään erästä miestä hyppäämästä. Selvitettyään selkkauksen Reed, Ben ja Stormit alkavat käyttää voimiaan sankaritekoihin ja mediassa heitä kutsutaan ”Ihmenelosiksi”. He rakentavat päämajan Reedin laboratorioon Baxter Buildingiin tutkiakseen kykyjään ja löytääkseen keinon palauttaa Ben ennalleen. Von Doom syyttää Reediä yhtiönsä menetyksestä ja huomaa kehonsa olevan muuttumassa orgaaniseksi metalliksi.


title: Fantastic Four (vuoden 2005 elokuva)

text: Reed aikoo rakentaa keinon, jolla luoda uudelleen kosminen myrsky ja perua sen vaikutukset, mutta varoittaakin sen mahdollisesti saattavan kiihdyttää kykyjensä vaikutusta. Sillä välin von Doom huomaa pystyvänsä käyttämään orgaaniseksi metalliksi muuttunutta kättään aiheuttamaan sähköiskuja ja alkaa suunnitella kostoa. Reedin tunteet Susaniin alkavat saada uutta kipinää, mutta Ben sen sijaan ajautuu erimielisyyksiin muiden kanssa. Von Doom käyttää Reedin konetta palauttaakseen Benin ennalleen, mutta samalla imee itseensä yhä enemmän säteilyä muuttaen suuren osan kehostaan metalliksi. Sitten hän paljastaa todelliset aikeensa Benille iskien tämän tajuttomaksi ja siepaten Reedin.


title: Fantastic Four (vuoden 2005 elokuva)

text: Von Doom alkaa kutsua itseään Tohtori Doomiksi, peittää kasvonsa naamiolla. Hän kiduttaa Reediä jäähdyttämällä tämän kehoa ja aikoo tuhota Johnnyn ampumalla lämpöhakeutuvan ohjuksen, mutta epäonnistuu. Susan aikoo yksin kohdata Doomin, mutta on yksin heikko tätä vastaan. Ben muuttaa koneella itsensä jälleen Möykyksi ja saapuu hänen avukseen (huutaen samalla tunnuslauseensa ”Nyt tulee turpiin!”). Taistelu siirtyy kaduille. Stormit yhdistävät voimansa kuumentaakseen Doomin kehoa, kun taas Ben ja Reed suihkuttavat häneen kylmää vettä, ajaen hänet termiseen šokkiin ja jähmettäen Doomin paikoilleen.


title: Fantastic Four (vuoden 2005 elokuva)

text: Ryhmä hyväksyy myös uuden elämänsä supersankareina. Ben itsekin hyväksyy uuden ulkomuotonsa sokean taiteilijan, Alicia Mastersin, avulla, jonka oli tavannut aiemmin baarissa ja jota kohtaan hänellä oli nyt tunteita. Reed kosii Susania ja tämä suostuu. Sillä välin Doomin ruumista viedään hänen kotimaahansa Latveriaan. Mutta sitten sähkölaitteisiin on ilmenemässä häiriöitä, joiden perusteella Doom oli ilmeisesti yhä elossa.


title: Kreikan parlamentti

text: Kreikan parlamentti () on Kreikan tasavallan ylin lakia säätävä elin, jonka 300 jäsentä valitaan nelivuotisille kausille. Parlamentti on yksikamarinen.


title: Kreikan parlamentti

text: Kreikan lain mukaan parlamentti säätää lait, edustaa Kreikan kansalaisia vaaleilla valittujen kansanedustajien välityksellä sekä valvoo hallituksen toimintaa. Parlamentti perustettiin vuonna 1843 ja viimeisimmät parlamenttivaalit järjestettiin syyskuussa 2015 (syyskuun 2015 parlamenttivaalit). Parlamentti kokoontuu parlamenttitalossa Ateenan ydinkeskustassa.


title: Kreikan parlamentti

text: Vuoden 2015 tammikuun vaaleista lähtien edustukseltaan suurin puolue Kreikan parlamentissa on vasemmistolainen Syriza.


title: Kreikan parlamentti

text:
Kreikan parlamentti perustettiin vuonna 1843, jolloin kuningas Otto pakotettiin myöntämään maalle uusi perustuslaki syyskuun 3:n päivän vallankumouksen jälkeen ja Kreikasta tuli perustuslaillinen monarkia. Tuolloin parlamentti oli kaksikamarinen ja koostui varsinaisesta parlamentista sekä senaatista. Lainsäädäntövalta kuului kuninkaalle yhdessä parlamentin ja senaatin kanssa.
Kreikan valtiomuodon vaihtuessa myös parlamenttia koskeva lainsäädäntö on vaihtunut usein. Alkuvaiheen perustuslaillisen monarkian kausi kesti vuodet 1843–1862. Tämän jälkeen seurasi kaksi niin kutsuttua kruunatun demokratian kautta vuosina 1864–1909 ja 1911–1924, jolloin parlamentin oikeudet lisääntyivät. Varsinainen parlamentaarinen demokratia nykyisessä mielessä Kreikasta tuli ensimmäistä kertaa vuoden 1927 perustuslain myötä. Tuolloin parlamentista tuli ylin lakiasäätävä elin, presidentin valtaoikeuksia vähennettiin, puolueiden asema tunnustettiin ja todettiin ensimmäistä kertaa, että hallituksen on nautittava parlamentin luottamusta.


title: Kreikan parlamentti

text: Toisen maailmansodan ja Kreikan sisällissodan koettelumusten jälkeen Kreikka oli jälleen niin kutsuttu kruunattu demokratia vuosina 1952–1967. Nykyinen presidentillinen parlamentaarinen demokratia parustettiin vuonna 1975 Kreikan sotilasjuntan kauden jälkeen. Perustuslakiin on tehty muutoksia vuosina 1981, 2001 ja 2008.


title: Kreikan parlamentti

text: Parlamentti toimi aluksi niin kutsutussa vanhassa parlamenttitalossa ja muutti entiseen kuninkaalliseen palatsiin, nykyiseen parlamenttitaloon vuonna 1935. Ensimmäinen kokoontuminen uudessa parlamenttitalossa oli 1. heinäkuuta kyseisenä vuonna.


title: Kreikan parlamentti

text: Parlamenttivaalit järjestetään yleensä neljän vuoden välein, ellei parlamenttia hajoteta tätä ennen. Vaaleissa jaetaan parlamentin 300 paikasta 250 kolmen prosentin äänikynnyksen ylittäneiden puolueiden ääniosuuksien mukaisesti. Lisäksi suurin puolue saa 50 lisäpaikkaa. Seurauksena puolueen on mahdollista saada parlamenttiin yksinkertainen enemmistö, mikäli sen ääniosuus on noin 40 prosenttia tai enemmän.


title: Kreikan parlamentti

text: Vaalit suoritetaan vaalipiireittäin, joita on 56. Parlamentin paikoista jaetaan 288 vaalipiireittäin ja loput 12 maanlaajuisesti.


title: Kreikan parlamentti

text: Viimeisimmät Kreikassa järjestetyt parlamenttivaalit ovat:6. toukokuuta 2012 järjestettyjen vaalien jälkeen Kreikassa ei kyetty muodostamaan hallitusta, joten maassa järjestettiin uudet vaalit 17. kesäkuuta 2012. Vaalien katsottiin olevan äänestys Kreikan tulevaisuudesta, ja ne voitti Uusi demokratia. Pääministeriksi nousi Antónis Samarás.


title: Kreikan parlamentti

text: Vuoden 2014 lopulla Kreikan hallitus menetti luottamuksensa hävittyään presidentin viran täyttämistä koskevan äänestyksen. Tämän seurauksena maassa järjestettiin uudet vaalit 25. tammikuuta 2015. Vaalit nähtiin merkittävinä euroalueen velkakriisin kannalta. Vaalit voitti vasemmistoliitto Syriza ja pääministeriksi nousi Aléxis Tsípras. Tsíprasin hallituksessa olivat Syriza ja Itsenäiset kreikkalaiset -puolueet.


title: Kreikan parlamentti

text: Syrizan jouduttua sisäisiin riitoihin Kreikan lainaehtoja koskeneen kansanäänestyksen jälkeen Tsípras erosi pääministerin tehtävistä, ja maassa järjestettiin uudet vaalit 20. syyskuuta 2015. Vaaleissa Syriza säilytti asemansa suurimpana puolueena.


title: Kreikan parlamentti

text: Parlamentti kokoontuu säännönmukaisesti yleiskokouksiin sekä tarvittaessa. Parlamentin keskeisimmät tehtävät ovat lakien säätäminen sekä hallituksen parlamentaarinen valvonta. Parlamentti tekee päätökset yleensä yksinkertaisella enemmistöllä, jossa enemmistön on muodostuttava vähintään neljäsosasta edustajista. Parlamentti voi äänestää hallituksen luottamuksesta sekä muun muassa esittää tälle välikysymyksiä. Parlamentti valitsee Kreikan presidentin.


title: Kreikan parlamentti

text: Parlamentissa istuvat puolueet ja niiden paikkamäärät ovat vuoden 2015 tammikuun vaalien sekä elokuussa 2015 tapahtuneen Syriza-puolueen jakaantumisen jälkeen:


title: Marañón

text: Marañón-joki on yksi Amazonin alkulähteiden joista. Se alkaa Perussa noin 5 800 metrin korkeudelta Yapuran jäätiköltä Andeilta.


title: Marañón

text: Joki kulkee ensin 1 600 kilometriä, yhtyy Ucayali-jokeen, ja nämä joet yhdessä muodostavat Amazonin alun Nautan lähellä Loreton alueella. Marañonin tärkeimpiä sivujokia ovat Utcubamba, Crisnejas, Chamayo, Cenepa, Santiago, Morona, Pastaza, Huallaga ja Tigre.


title: Marañón

text: Koskien ja putousten takia joella voi kulkea veneellä vain sen alajuoksulla. Jokilaakson kansoista mainittakoon jibarot.


title: Pop Media

text: Pop Media Oy (Vuosina 2002–2006 "Como Media Oy") on elokuviin ja musiikkiin keskittynyt viihdemediayhtiö, joka ylläpitää näihin aloihin liittyviä verkkosivustoja ja kustantaa aikakauslehtiä. Marraskuussa 2006 tuolloinen Como Media ja Popmedia Finland yhdistyivät Pop Media Oy:ksi.


title: Pop Media

text: Pop Media Oy:n omistus on jakautunut institutionaalisten ja yksityisten sijoittajien kesken. Toimitusjohtajana toimii Tuomo Häkkinen.


title: Albanian parlamentti

text: Albanian parlamentti () on Albanian parlamentti. Se koostuu 140:stä nelivuotiskaudelle valitusta jäsenestä.


title: Albanian parlamentti

text: Albanian parlamentin suurin puolue on tällä hetkellä (v. 2007) Demokraattinen puolue, jolla on 56 paikkaa.


title: Albanian parlamentti

text: Parlamentti valitsee Albanian presidentin. Parlamentin puheenjohtajana on toiminut syyskuusta 2005 Jozefina Topalli.


title: Glen tai Glenda

text: Glen tai Glenda on vuonna 1953 valmistunut Ed Woodin ohjaama elokuva. Elokuvan pääosassa on Bela Lugosi ja Woodin silloinen tyttöystävä Dolores Fuller. Elokuva on faktaa ja fiktiota yhdistelevä dokudraama. Se käsittelee transvestismia ja transsukupuolisuutta. Elokuva on osaksi omaelämäkerrallinen. Wood itse oli transvestiitti ja elokuva on vetoomus suvaitsevaisuuden puolesta. Sittemmin se on saavuttanut kulttielokuvan aseman pienen tuotantobudjetin ja omaperäisen tyylinsä johdosta.


title: Glen tai Glenda

text: Christine Jorgensenin sukupuolenkorjausleikkaus herätti runsaasti huomiota Yhdysvalloissa vuonna 1952. Leikkaus innoitti halpaelokuvatuottaja George Weissin teettämään aiheesta elokuvan. Weiss valitsi elokuvan ohjaajaksi Ed Woodin, johtuen tämän transvestismista. Wood hyväksyi tehtävän ja otti rahat, mutta tekikin sen sijaan elokuvan transvestismista. Kun elokuva valmistui, piti Wood sitä liian lyhyenä ja liian poikkeavana alkuperäisestä tehtävänannosta. Niinpä hän lisäsi elokuvaan muutamia kohtauksia sukupuolenkorjauksesta. Elokuva julkaistiin lopulta vain, koska se oli jo aiemmin myyty useisiin elokuvateattereihin.


title: Glen tai Glenda

text: Mörttinen, Valtteri: Glen or Glenda (1953) "Laajakuva 01.04.2016"


title: Nicolae Văcăroiu

text: Nicolae Văcăroiu (s. 5. joulukuuta 1943) on romanialainen Sosiaalidemokraattisen puolueen poliitikko. Hän on toiminut maansa pääministerinä vuosina 1992–1996 ja senaatin puheenjohtajana 2000–2008.


title: Nicolae Văcăroiu

text: Văcăroiu oli siirtymävaiheen presidenttinä aikavälillä 20. huhtikuuta – 23. toukokuuta 2007 parlamentin erotettua presidentti Traian Băsescun virantoimituksesta ennen viraltapanokansanäänestyksen jatkettua hänen kauttaan.


title: The Ghan

text: The Ghan on australialainen matkustajajunavuoro, joka liikennöi Adelaidesta Alice Springsin kautta Darwiniin. Juna liikennöi 2 979 kilometrin mittaisella reitillä kahdesti viikossa. Matkan kesto pääteasemien välillä on 49 - 54 tuntia, sisältäen neljän tunnin pysäykset Adelaidessa ja Katherinessa.


title: The Ghan

text: Nykyisen junavuoron nimi on lyhennetty muoto junavuoron aiemmasta lempinimestä, "The Afghan Expressistä". Lempinimi viittasi afgaanien ohjastamiin kamelikaravaaneihin, jotka liikkuivat samalla reitillä ennen rautatien valmistumsta.


title: The Ghan

text: Ensimmäinen juna liikennöi Commonwealth Railwaysin omistamalla Port Augustan ja Alice Springsin välisellä rataosalla 6. elokuuta 1929. Tuolloin käytössä olleen rautatien raideleveys oli 1 280 millimetriä.


title: The Ghan

text: Vasta vuonna 1980 valmistui uusi Tarcoolan ja Alice Springsin välinen standardiraideleveyksinen rataosuus. Tämä raideleveydeltään 1 435 millimetrin rataosuus yhdisti Alice Springsin Trans-Australian Railway -ratalinjaan, ja samalla myös henkilöliikenne siirtyi käyttämään uutta rataa.


title: The Ghan

text: Alice Springsin ja Darwinin välisen rataosuuden rakennustöt aloitettiin heinäkuussa 2001, ja ensimmäinen matkustajajuna saapui Darwiniin 4. helmikuuta 2004.


title: The Ghan

text: "The Ghan" liikennöi reitillään kahdesti viikossa. Aiemmin Alice Springsin ja Darwinin välisellä osuudella liikennöitiin yksi vuoro viikossa sesonkiaikojen ulkopuolella. Junaa operoi Secro Group -konserniin kuuluva Great Southern Railway -yhtiö.


title: The Ghan

text: 12. joulukuuta 2006 "The Ghan" törmäsi tasoristeyksessä ajoneuvoyhdistelmäään, jolloin seitsemän junan yhdestätoista vaunusta suistui kiskoilta. Onnettomuus tapahtui 35 kilometriä etelään Adelaidesta. Yksi junan matkustajista loukkaantui vakavasti ja vietiin sairaalaan kriittisessä tilassa. Ajoneuvoyhdistelmän kuljettaja pidätettiin.


title: The Ghan

text: 6. kesäkuuta 2007 "The Ghan" törmäsi ajoneuvoyhdistelmään tasoristeyksessä. Onnettomuuspaikka sijaitsi 50 kilometriä pohjoiseen Adelaidesta. Turmassa loukkaantui kolme matkustajaa, ajoneuvoyhdistelmän kuljettaja jäi puristuksiin ajoneuvonsa hyttiin.


title: TIROS

text: TIROS ("Television InfraRed Observation Satellites") on 1950-luvun lopulla perustettu Yhdysvaltain kansallisen ilmakehä- ja merentutkimusjärjestö NOAA:n ("National Oceanic and Atmospheric Administration") sääsatelliittiohjelma. Siihen on kuulunut 1960-luvun alusta lähtien useita matalilla radoilla kiertäviä sääsatelliitteja.


title: TIROS

text: TIROS-ohjelman tavoitteena oli luoda Yhdysvalloille maailman ensimmäinen satelliitteihin perustuva säähavaintojärjestelmä. Siinä TIROS-ohjelma onnistuikin. Ensimmäiset TIROS-satelliitit olivat pääosin kokeellisia satelliitteja, joiden teknisiä kokemuksia hyödynnettiin sääsatelliiteissa 1970- ja 1980-luvuilla. Ensimmäisen sukupolven TIROS-satelliitteja laukaistiin avaruuteen lähes vuosittain 1960-luvulla. Suomalaista sukua ollut tohtori Werner Suomi oli eräs Yhdysvaltain sääsatelliittiohjelman avainhenkilöitä.


title: TIROS

text: Maailman ensimmäinen sääsatelliitti Television Infrared Observation Satellite I eli TIROS-1 laukaistiin radalleen 1. huhtikuuta 1960 Thor-Able -kantoraketilla Cape Canaveralista. Satelliitin radan inklinaatio oli 48 astetta ja ratakorkeus 656-696 km.


title: TIROS

text: Tämän NASAn tilaaman ja operoiman ja RCA-yhtiön valmistaman satelliitin mittalaitteisiin kuului televisiokamera, joka otti kuvia maapallosta 10–30 sekunnin välein ja välitti näin tietoa maa-asemille planeettamme pilvipeitteestä. Satelliitissa oli kaksi kameraa, joista toinen oli varustettu laajakulmaisella linssillä, tarjoten noin 1 207 kilometrin levyisen kuvakentän. Toisen kameran kuvakenttä oli 129 kilometriä.


title: TIROS

text: Satelliitin kameroita käytettiin reaaliaikaiseen havainnointiin vain silloin, kun ne olivat maa-aseman läheisyydessä. Muulloin hyödynnettiin satelliitin varustukseen kuulunutta nauhuria, jonka 122 metrin pituiselle nauhalle mahtui 32 kuvaa.


title: TIROS

text: Satelliitin lähettämä data luettiin maa-asemilla New Jerseyssä ja Havaijilla 35 mm filmille, jossa ne tulostettiin ja kuviin tehtiin käsin tarkemmat rajaukset pilvipeitteestä. Tämän jälkeen kuva välitettiin Yhdysvaltain sääpalvelulle Washingtoniin telefaksina.


title: TIROS

text: TIROS-sarjan ensimmäinen satelliitti vioittui kesäkuussa 1960, jolloin se oli ehtinyt toimia 78 päivän ajan. Siihen mennessä se oli välittänyt Maahan 22 952 kuvaa. Tämän satelliitin laukaisua voidaan pitää merkittävänä askeleena maailman erilaisten sääsatelliittihankkeiden kehittymiselle.


title: TIROS

text: TIROS II laukaistiin radalle pian ensimmäisen satelliitin vioituttua. Laukaisu tehtiin jo saman vuoden marraskuussa (23.11.1960) ja sillä oli mukanaan nyt myös ensimmäistä kertaa infrapunailmaisin sekä kaksikanavainen radiometri.


title: TIROS

text: TIROS III laukaistiin avaruuteen vuotta myöhemmin 10. syyskuuta 1961. Ensimmäistä kertaa satelliitin avulla tarkkailtiin hirmumyrskyn etenemistä. TIROS 3 seurasi hirmumyrsky Estherin liikkeitä Kap Verden lähistöllä. Näin sääsatelliitit todettiin myös varsin hyödyllisiksi myrskyjen varoittajina.


title: TIROS

text: TIROS IV oli edeltäjiensä kaltainen. Se laukaistiin avaruuteen 8. helmikuuta 1962. Satelliitin kameraa oli parannettu ja ensimmäistä kertaa siihen kuului paranneltu linssijärjestelmä, joka mahdollisti tarkemman kuvan. Satelliitin varustukseen kuului kaksi radiometriä ja nauhuri, joka taltioi kuvaustiedon, kun satelliitti oli maa-asemien ulottumattomissa. TIROS IV oli toiminnassa 161 päivän ajan.


title: TIROS

text: TIROS V oli kokoonpanoltaan samanlainen kuin TIROS IV. Satelliitti laukaistiin avaruuteen Delta-raketilla 19. kesäkuuta 1962. Laukaisussa tapahtuneen häiriön ansiosta satelliitti joutui hieman elliptiselle radalle perinteisen ympyräradan sijaan. Satelliitin radan kaltevuustasoa eli inklinaatiota nostettiin hieman, jotta TIROS V kykenisi paremmin tarkkailemaan maapallon napa-alueiden säätilaa. Tämä satelliitti välittikin alkuaikojen parhaat satelliittikuvat pohjoiselta pallonpuoliskolta ja sen jääpeitteestä. TIROS V oli toiminnassa 321 päivän ajan.


title: TIROS

text: TIROS VI laukaistiin avaruuteen Thor Delta-kantoraketilla 18. syyskuuta 1962. Sen lentoradan korkeus oli 609-650 km j kiertoaika 97 minuuttia. Se oli hyvin edeltäjänsä kaltainen satelliitti, jonka tehtäviin kuului myös pohjoisen pallonpuoliskon lumipeitteen havainnot. Tämä satelliitti oli toimintakuntoinen 389 päivän ajan.


title: TIROS

text: TIROS VII laukaistiin avaruuteen 19. kesäkuuta 1963. Satelliitti välitti Maahan 30 000 kuvaa maapallon pilvipeitteestä. Se oli toimintakuntoinen 1809 päivän ajan aina kesäkuuhun 1968 saakka.